KOMENTÁR BENA CUNNINGHAMA
Priateľstvo s Orbánom a Kaczynským nám škodí

Pre mňa ako pre niekoho, kto sa živí tým, že rozmýšľa a píše o strednej Európe (vrátane Slovenska) v angličtine, bol toto zvláštny týždeň. Ako sa blížil bratislavský summit, postupne sa moji zamestnávatelia menili z trochu zvedavých na to, čo hovorím, na veľmi zvedavých. Na jednej strane, bolo to dobré. Stredná Európa a visegrádska skupina so Slovenskom sa dostali na titulné strany. Na druhej strane to tiež znamenalo, že mnoho ľudí písalo, vysielalo a hovorilo o regióne a väčšina týchto analýz bola odradzujúca. Nie pre samotné závery, ale preto, že len málo z tých, ktorí tieto závery vytvárali, sa niekedy seriózne zamysleli nad strednou a východnou Európou (alebo aspoň nie v posledných desiatich rokoch). Ide o takzvaných odborníkov na európske záležitosti, z ktorých len niekoľkí mali naozaj čo podnetné povedať o situácii v tejto časti kontinentu. Najväčším šokom - a problémom – nebolo, že ľudia región nepoznajú, ale že písali a vyjadrovali sa, ako keby ho poznali. Bola to klasická ukážka toho, keď sa vytvárajú mýty a potom sa prezentujú ako fakty. V západnej Európe pred bratislavským summitom prevládalo tvrdenie, že visegrádska skupina predstaví spoločnú víziu zmien (aj keď tým v skutočnosti mysleli oslabenie) v Európskej únii. Divné vyhlásenia lídrov Poľska a Maďarska, ktoré vraj predstavujú názory 64 miliónov ľudí z krajín V4, vytvárajú dojem, že celý región je rasistický, tvrdohlavý a hrubý. Toto je jednoducho hlúpe a veľká časť viny za opakovanie týchto nepresností padá na západniarov, ktorí to robia napriek tomu, že sami vedia, že nevyvinuli takmer žiadne úsilie o to, aby strednú Európu pochopili. Svoju časť viny majú aj miestni politickí lídri a je čas prehodnotiť, či ešte má zmysel skupina, ktorú nazývame Visegrádska štvorka. V krátkosti, Česko a Slovensko nemajú výhody z napojenia na Orbánov a Kacznských tohto sveta. Aj keď Česi a Slováci v skutočnosti svoje postoje k Európskej únii neporovnávajú s kradnutím koní z maštale – zločin, ktorý sa na americkom divokom západe trestal slučkou a o ktorom minulý týždeň Kaczynski a Orbán vtipkovali –, sú považovaní za vinných, lebo sa s takýmito ľuďmi spájajú. Ľudia z iných častí Európy sa musia viac snažiť, aby sa k regiónu správali ako k seberovnému, no zároveň stredná Európa musí robiť viac preto, aby navonok lepšie ukázala, aká v skutočnosti je. Spolčovanie sa s chuligánmi nerobí z niekoho okamžite chuligána, ale hovorí to o jeho zlom úsudku. Neexistuje pravidlo, podľa ktorého musíte byť najlepším priateľom s kýmkoľvek, kto žije v susedstve. Či už je to správne, alebo nie, ľudí (a krajiny) iní hodnotia podľa toho, s ktorými sa stretávajú. Tento text ste mohli čítať vďaka tomu, že platíte za obsah. Vážime si to.


Ak Netanjahu obháji post premiéra, príde na Slovensko

Peter Pellegrini počas návštevy Jeruzalema adresoval pozvanie izraelskému premiérovi.

JERUZALEM. V prípade, ak súčasný premiér Benjamin Netanjahu uspeje v predčasných parlamentných voľbách v Izraeli, ktoré sa budú konať 9. apríla, a opätovne sa stane predsedom vlády, pricestuje koncom tohto roka na Slovensko. Na spoločnej tlačovej konferencii to v utorok v Jeruzaleme oznámili slovenský premiér Peter Pellegrini a predseda izraelskej vlády Benjamin Netanjahu. Peter Pellegrini adresoval pozvanie izraelskému premiérovi, keďže Slovensko je podľa jeho slov posledná krajina v regióne strednej Európy, ktorú izraelský premiér ešte nenavštívil. "Ak sa stretneme na konci roka v Bratislave, bude to po prvýkrát, čo prídem na Slovensko. Oslávime tak spolu 25 rokov bilaterálnych vzťahov," konštatoval izraelský premiér. Napriek tomu, že ho pozvanie potešilo, musel by byť v predčasných voľbách opätovne zvolený, upozornil. Premiér Pellegrini označil stretnutie s izraelským partnerom za konštruktívne a pozitívne. "Nestrávili sme náš čas tým, že by sme si vymieňali diplomatické floskuly a prázdne slová. Hovorili sme o konkrétnych možnostiach, ako by sme mohli navzájom spolupracovať," zdôraznil. Upozornil na to, že Slovensko nemá prvenstvo iba v počte vyrobených áut na obyvateľa, ale vyzdvihol aj počet občanov s ocenením Spravodliví medzi národmi. "Máme iba 5,5 milióna obyvateľov, ale máme viac ako 600 ľudí, ktorí boli ocenení zo strany Izraela, ktorí pomáhali prežiť židom počas druhej svetovej vojny," dodal slovenský premiér. Na utorňajšom rokovaní sa venovali taktiež spolupráci v oblasti obrany a tomu, akým spôsobom by kooperácia mohla priniesť vyššiu pridanú hodnotu slovenskému priemyslu. Ak podľa Pellegriniho chce Slovensko zostať lídrom, musí sa zamerať na inovácie. Premiéri sa venovali i otázke otvorenia nového slovenského Kultúrneho a informačného centra v Jeruzaleme. Netanjahu toto rozhodnutie privítal. "Som veľmi rád, že som pána premiéra presvedčil a prisľúbil mi to osobne, že Slovensko zaradia do zoznamu krajín, kde funguje program Work and Travel, to znamená, že naši ľudia budú môcť prísť do tejto krajiny zjednodušenou vízovou procedúrou a budú tu môcť jeden rok žiť, pracovať, cestovať a spoznávať krajinu," uviedol slovenský premiér. "To je na rozhodnutí Izraela. Takéto programy máme aj s inými krajinami. Som veľmi rád, že ma pán premiér uistil, že Slovensko požiada preradiť vzhľadom na dobrý ekonomický vývoj a situáciu na Slovensku medzi krajiny, s ktorými takýto program bude môcť fungovať," spresnil. Netanjahu uviedol, že s Pellegrinim hovoril aj o možnosti zlepšenia schopností v dopravnej oblasti. "Hovorili sme o rýchlej technologickej revolúcii," povedal s tým, že pre obe krajiny sú "hlavným zdrojom mozgy". Premiéri sa venovali i otázkam bezpečnosti. Bilaterálne slovenského a izraelského premiéra malo byť súčasťou utorkového summitu krajín Vyšehradskej štvorky (V4) a Izraela v Jeruzaleme. Ten sa však zrušil v dôsledku nezhôd medzi Poľskom a Izraelom. Poľsko svojou neúčasťou na summite reagovalo údajne na neprijateľný výrok šéfa izraelskej diplomacie Jisraela Kaca na adresu Poliakov.


Lidl sa chce rozširovať, chystá otvorenie módneho butiku

Novú predajňu s oblečením plánuje obchodný reťazec otvoriť v nemeckom Hamburgu.

BERLÍN, BRATISLAVA. Predajca potravín Lidl chystá rozširovanie. V nemeckom Hamburgu plánuje otvorenie nového obchodu s oblečením. Lidl verí, že ľudia si jeho súkromnú značku - Esmara - zameranú výhradne na ženy všimnú. Informáciu priniesol web altaviawatch.com. Spolupráca reťazca Lidl s módnymi značkami nie je nová. Obchodný reťazec už v minulosti spolupracoval s módnou návrhárkou Jette Joop, pričom teraz chce dať väčší dôraz na módne produkty.  Ako píše web altiawatch.com, Lidl za týmto účelom otvára módny obchod na hamburskej módnej ulici - Neuer Wall. Tá je domovom rôznych luxusných značiek ako napríklad Prada či Gucci.  Lidl svoju značku Esmara bude v obchode predstavovať po dobu desiatich dní. "Naším cieľom nie je vytvárať príjmy," povedal pre nemecký denník Handelsblatt obchodný riaditeľ Lidla Jan Bock.  Týmto krokom chcel Lild osloviť širšie publikum a ráta s tým, že v jeho predajniach bude čoraz viac ľudí kupovať nielen jedlo, ale oblečenie. Nová kolekcia sa pohybuje od 5,99 eur za šatku a 49,99 za kašmírový sveter. K dispozícii bude vo všetkých nemeckých predajniach Lidl na konci septembra.


Začínali od nuly, no stali sa svetoznámymi hviezdami s miliónmi na konte

Aj niektoré celebrity sa z úplného dna vyšvihli k úspechu a nulu na účte premenili na bohatstvo.

Život autorky obľúbených príbehov o čarodejníkovi Harrym Potterovi je väčšine dobre známy. Spisovateľka však bola dlho slobodnou matkou, ktorá dobre poznala význam slova chudoba. Dlho žila len zo sociálnych dávok a so svojím dieťaťom v náručí písala fantastické príbehy o fiktívnych rozprávkových postavách. Jej agent jej kedysi povedal, že nikdy nezarobí peniaze písaním kníh pre deti. Stal sa však opak a jej knihy oslovili milióny čitateľov na celom svete. Populárna autorka má dnes na konte viac ako miliardu dolárov a v písaní pokračuje. Jeden zo sexsymbolov si nalomil povesť svojou oddanosťou scientológii, no napriek tomu ostáva intenzívne obsadzovaným hercom. Tom Cruise však vyrastal ako sirota. Jeho mama opustila rodinu, keď mal jedenásť rokov, a čoskoro na to mu zomrel otec. Predieral sa preto život v podstate sám a z úplného dna. O svojom otcovi nikdy nehovoril práve v pozitívne. Preferoval totiž výchovu sprevádzanú bitkami a mladý Tom mu prestal dôverovať. Tieto skutočnosti mu však pomohli dokázať sa o seba postarať a dodnes si tak zarobil vyše 500 miliónov dolárov a získal desiatky ocenení. Oprah je dobre známa ako bútľavá vŕba. V jej spoločnosti sa ani najväčšie hviezdy šoubiznisu neboja prezradiť svoje tajomstvá. Podnikateľka a zabávačka má v sebe niečo, vďaka čomu rozumie bohatým, chudobným, známym aj neznámym ľuďom. Možno je to vďaka faktu, že vyrastala ako dieťa v chudobe. Podľa denníka Independent musela niekedy namiesto klasického oblečenia nosiť na sebe veci vytvorené z vriec na zemiaky. Žila so starou mamou, no neskôr sa ako šesťročná presťahovala k matke, ktorá ju v ničom nepodporovala. Ako dieťa zažila posmech rovesníkov, ignoráciu príbuzných, dokonca aj sexuálne obťažovanie. Nakoniec zostala žiť s otcom, ktorý v nej videl potenciál pre podnikanie a pomáhal jej ho rozvíjať. Dnes sa pýši majetkom vo výške takmer tri miliardy dolárov. Patrí k najsexi ženám Hollywoodu aj vo veku 54 rokov. Žije si spokojne, už takmer na hereckom dôchodku so 150 miliónmi na účte. Jej minulosť však nebola taká žiarivá. Žila s matkou a postupne s dvoma nevlastnými otcami. Obaja však boli ťažkí alkoholici a mladá Demi musela bývať v karavane. Vždy však bola krásna a evidentne aj ambiciózna, a tak sa v šestnástich rokoch odsťahovala. Rozhodla sa stať sa modelkou. Ako sedemnásťročná chodila do dramatického krúžku a študovala herectvo. Hollywood si ju všimol v roku 1986 po tom ako si zahrala úlohu vo filme O včerajšej noci. Speváčka vyrastala v rodine so 14 deťmi. Všetci spolu žili v malom dome a aj keď slovo chudobní v tomto prípade nie je vhodné, Celine Dion priznala, že rodina často nemala peniaze. Pre Vanity Fair v jednom rozhovore povedala: „Neboli sme chudobní, no nikdy sme nemali peniaze. Dostávali sme však lásku, pozornosť a podporu. Čo viac sme potrebovali?“ Jej otec neskôr otvoril piano bar, kde Celine spievala. Spolu s rodičmi potom vytvorila demo nahrávku piesne, ktorú poslala manažérovi a producentovi Renemu Angelilovi. Ten ňou bol taký unesený, že založil svoj dom, aby mohol financovať kariéru mladej Celine Dionovej. Neskôr sa z nich stali životní partneri a manželia, aj keď v súčasnosti už jej Rene Angelil nežije. Speváčka však stále vystupuje, má na konte vyše 800 miliónov dolárov a je obdivovaná aj pre svoj skvelý vkus. Herca dnes spozná každý vďaka jeho uleteným úlohám vo filmoch ako Maska, Truman show, Ace Ventura či Blbý a blbší. Preslávil sa najmä vďaka komédiám, ktoré mu zarobili dodnes viac ako 150 miliónov dolárov. O takých peniazoch však ako tínedžer ani nesníval. V Kanade patril s rodinou do strednej triedy a ich život prebiehal normálne, až kým Jimov otec nestratil prácu. Rodina Carreyovcov musela žiť v dodávke. Jim dokonca prestal chodiť do školy a začal pracovať ako SBS vo veku 15 rokov. Humor mu však bol vždy vlastný a začal vystupovať na pódiu. Všimli si ho tí správni ľudia, preto to možno nazvať šťastím. Začali sa mu hrnúť roly a odvtedy je jeho finančná situácia neporovnateľná. Herec s 200 miliónmi na konte je v súčasnosti zárukou dobrého filmového zážitku. Jeho talent bol ocenený aj Oscarom. Vyrastal v Los Angeles, kde ho vychovávala matka pôvodom z Nemecka. Často nebola doma, pretože mala dve práce, aby uživila syna. Žili spolu v oblasti, kde boli prostitúcia, kriminalita a násilie na dennom poriadku. Vďaka tomu si však mladý Leonardo uvedomil, že takýmto smerom sa nikdy nechce v živote vydať a spravil všetko preto, aby uspel. Herečku preslávila najmä úloha vo filme Million Dollar Baby a dnes má na konte dva Oscary a svoju hviezdu na Chodníku slávy. No jej detstvo nebolo také ružové ako neskoršia kariéra. Narodila sa do priemernej rodiny, no jej rodina sa neskôr presťahovala do mesta Bellingham, kde bývali v mobilnom dome, ktorý možno považovať za skromný príbytok. Pre Times Leader však povedala, že ako šestnásťročná sa presťahovala do Los Angeles so svojou mamou a spolu žili istý čas v aute. Hilary už ako tínedžerka pracovala na niekoľkých miestach aj so zvyškom rodiny, aby si mohli našetriť na prenájom. Jednou z jej prvých úloh bola postava v seriáli Buffy, premožiteľka upírov. Zlom v jej kariére nastal, keď sa dostala do filmu Chlapci neplačú v roku 1999. V súčasnosti má na konte približne 40 miliónov dolárov.


Počet ľudí bez práce v Únii klesol, v eurozóne stagnoval

Eurostat odhaduje, že v auguste 2017 bolo v EÚ bez práce 18,747 milióna mužov a žien.

LUXEMBURG. Miera nezamestnanosti v eurozóne po úprave o sezónne vplyvy v auguste 2017 stagnovala na júlovej úrovni 9,1 percenta a je tak najnižšia od februára 2009. Informoval o tom európsky štatistický úrad Eurostat. V porovnaní s augustom 2016 nezamestnanosť v regióne, ktorý zaviedol euro, v sledovanom období klesla z vlaňajšej úrovne 9,9 percenta. V celej 28-člennej Európskej únii (EÚ) sa miera nezamestnanosti v auguste tohto roka znížila na 7,6 percenta z júlových 7,7 percenta a z vlaňajších 8,5 percenta. Dosiahla tak najnižšiu úroveň od novembra 2008. Eurostat odhaduje, že v auguste 2017 bolo v EÚ bez práce 18,747 milióna mužov a žien, z toho 14,751 milióna v eurozóne. V porovnaní s júlom sa počet nezamestnaných v celej Únii znížil o 104.000 a v eurozóne o 42.000 osôb. Toľko mužov a žien bolo v auguste 2017 v EÚ bez práce. Za 12 mesiacov do konca augusta 2017 ubudlo v celej Únii 1,923 milióna a v eurozóne 1,319 milióna nezamestnaných. Spomedzi členských štátov EÚ najnižšiu harmonizovanú mieru nezamestnanosti zaznamenali v auguste 2017 Česká republika (2,9 %), Nemecko (3,6 %) a Malta (4,2 %). Najvyššiu nezamestnanosť mali Grécko (21,2 % v júni 2017) a Španielsko (17,1 %). V medziročnom porovnaní klesla v auguste nezamestnanosť vo všetkých štátoch Únie okrem Fínska, kde stagnovala. Najstrmšie sa pritom znížila nezamestnanosť na Cypre (z 13,1 % na 10,7 %), v Grécku (z 23,5 % v júni 2016 na 21,2 % v júni 2017) a Španielsku (z 19,3 % na 17,1 %). V USA, ktoré sú najväčšou svetovou ekonomikou, miera nezamestnanosti v auguste mierne vzrástla na 4,4 percenta zo 4,3 percenta v júli, ale bola nižšia ako 4,9 percenta pred rokom (v auguste 2016). Vo vekovej kategórii do 25 rokov bolo na konci augusta v EÚ bez práce 3,754 milióna mladých, z toho 2,668 milióna v eurozóne. V medziročnom porovnaní sa počet mladých ľudí bez práce v celej Únii znížil o 426.000 a v eurozóne o 240.000. Miera nezamestnanosti v tejto vekovej kategórii v auguste 2017 klesla v EÚ na 17,7 percenta z 18,5 percenta rok predtým a v eurozóne sa znížila na 18,9 percenta z 20,6 percenta. Najnižšiu mieru nezamestnanosti mladých malo v auguste Nemecko (6,4 %), najvyššiu Grécko (43,3 % v júni 2017), Španielsko (38,7 %) a Taliansko (35,1 %). Miera nezamestnanosti na Slovensku v auguste tohto roka klesla na 7,5 percenta z júlových 7,7 percenta a 9,6 percenta v auguste 2016.


NATO chce uznať vesmír za priestor bojových operácií

Podľa diplomatov chce NATO ukázať Donaldovi Trumpovi, že je dôležitým obranným zoskupením.

BRUSEL. Severoatlantická aliancia (NATO) má v priebehu tohto roka v úmysle uznať vesmír za ďalší priestor bojových operácií. Informovala o tom agentúra Reuters s odvolaním sa na nemenovaných diplomatov z prostredia Aliancie. Podľa vyjadrení diplomatov chce NATO aj týmto krokom ukázať americkému prezidentovi Donaldovi Trumpovi, že je dôležitým obranným zoskupením, ktoré reaguje na nové hrozby. Príslušné rozhodnutie by sa podľa diplomatov malo prijať na nadchádzajúcom summite Aliancie v Londýne (3.-4. decembra). NATO by malo oficiálne uznať, že vojny sa môžu viesť - okrem pozemského povrchu, na mori a vo vzduchu, v kybernetickom priestore - aj vo vesmíre. Do Londýna by mal pri tejto príležitosti pricestovať aj Trump. "Existuje dohoda, že vesmír by mal byť vyhlásený za bojový priestor a londýnsky summit je najlepším miestom na jej zoficiálnenie," uviedol koncom minulého týždňa vyššie postavený diplomat z prostredia NATO, podľa ktorého už prebieha technická príprava pre spečatenie tejto dohody. Citovaní diplomati popreli, že by sa Aliancia týmto spôsobom pripravovala na vojnu vo vesmíre. Predmetné vyhlásenie by podľa nich malo vyvolať diskusiu o tom, či by NATO malo eventuálne používať vesmírne zbrane, ktoré môžu zneškodniť nepriateľské rakety či systémy protivzdušnej obrany alebo ničiť vesmírne družice. Rozhodnutie vyhlásiť vesmír za bojový priestor by zároveň malo pomôcť presvedčiť Trumpa, že Severoatlantická aliancia môže byť užitočným spojencom, ktorý odradí Čínu od toho, aby sa rozvíjala ako vesmírna vojenská mocnosť. Podľa Reuters členské krajiny NATO v súčasnosti vlastnia 65 percent vesmírnych družíc. Čína však uvažuje o vývoji celých konštelácií komerčných satelitov, ktoré by mohli poskytovať rôzne služby v civilnej sfére aj vojenskej sfére. Peking okrem toho vyvíja zbrane, ktoré by bolo možné používať na obežnej dráhe Zeme a začiatkom roka 2019 sa stala prvou krajinou sveta, ktorej sonda úspešne pristála na odvrátenej strane Mesiaca. Dôležitou vesmírnou mocnosťou je aj Rusko, ktorého vzťahy s NATO sú od začiatku ukrajinskej krízy v roku 2014 na bode mrazu. "Ten, kto kontroluje vesmír, kontroluje aj to, čo sa deje na zemi, na mori a vo vzduchu," povedal pre Reuters Jamie Shea, bývalý predstaviteľ NATO, ktorý v súčasnosti pôsobí ako analytik think-tanku Priatelia Európy v Bruseli. O možnostiach širšej vesmírnej politiky NATO by mali v priebehu tohto týždňa (26-27.6) hovoriť v rámci pravidelných pracovných rokovaní aj ministri obrany členských krajín Aliancie.


SIM karta, ktorú do rúk nechytíte. Český T-Mobile predstavil projekt e-SIM

Operátor chcel predaj vstavaných SIM kariet spustiť už tento rok, zdržalo ho dokončenie štandardu.

PRAHA. Mobilný operátor T-Mobile začne v prvom štvrťroku budúceho roka testovať štandard tzv. vstavanej SIM karty. Počas budúceho roka očakáva aj uvedenie prvých prístrojov s podporou tejto technológie na trh a komerčné spustenie služby. Oznámil to v tlačovej správe. Vstavaná SIM karta má podobu špeciálneho čipu a je neoddeliteľnou súčasťou prístroja. Obsahuje informácie o profile používateľa v sieti a možno ju programovať na diaľku, čo je hlavný rozdiel oproti klasickej SIM. Stačí napríklad naskenovať alebo opísať ID kód produktu a ihneď potom sa aktivuje a prepojí s ďalšími pripojenými produktmi zákazníka. Celosvetová asociácia mobilných operátorov GSMA zverejnila celosvetový štandard tzv. vstavanej SIM karty e-SIM na konci novembra. Na jeho vzniku sa niekoľko rokov podieľala aj materská firma T-Mobilu Deutsche Telekom. "Prvý e-SIM telefón sme zákazníkom chceli ponúknuť už tento rok, dokončenie štandardu však bohužiaľ došlo takmer o rok neskôr, ako sa očakávalo," uviedol manažér inovácií Jan Fišer, ktorý má v T-Mobile projekt e-SIM na starosti. Nástup e-SIM je úzko spätý najmä s rozvojom tzv. Internetu vecí (IoT). Umožní jednoduchú aktiváciu, správu a často hromadné ovládanie IoT zariadenia, či už ide o šikovné hodinky, fitnes trackery, meracie čidlá alebo chytré automobily.


Zamestnanosť v eurozóne aj v Únii vzrástla

Zamestnanosť v oboch regiónoch vzrástla takisto o 0,4 percenta.

LUXEMBURG. Počet zamestnaných ľudí sa v eurozóne rovnako ako v celej Európskej únii (EÚ) v 1. štvrťroku na sezónne upravenej báze medzikvartálne zvýšil o 0,4 %, uviedol európsky štatistický úrad Eurostat. V posledných troch mesiacoch vlaňajška zamestnanosť v oboch regiónoch vzrástla takisto o 0,4 %. V medziročnom porovnaní zamestnanosť v eurozóne za tri mesiace od januára do konca marca 2017 stúpla o 1,5 % a v EÚ o 1,1 % po 1,4-%, respektíve 1,1-% zvýšení v poslednom kvartáli 2016. Eurostat odhaduje, že v 1. štvrťroku 2017 bolo v EÚ zamestnaných celkovo 234,2 milióna mužov a žien, z toho 154,8 milióna v eurozóne, čo sú rekordné maximá v oboch regiónoch. Tieto údaje sú sezónne upravené. Spomedzi členských štátov EÚ zaznamenali v 1. štvrťroku najprudšie medzikvartálne zvýšenie zamestnanosti Estónsko (+2,8 %), Malta (+1,7 %), Švédsko (+1,2 %) a Írsko (+1,1 %). Naopak, zamestnanosť klesla v Lotyšsku (-1,9 %), Rumunsku (-1,2 %), Chorvátsku (-0,6 %) a Litve (-0,5 %). Na Slovensku zamestnanosť vzrástla o 0,3 %.


Ako u nás znel medzivojnový Silvester? Staré pesničky vypredali dva novoročné koncerty

Súbor Bratislava Hot Serenaders otvoril novú tradíciu.

Pred rokom to skúsili, oplatilo sa. Skupina Bratislava Hot Serenaders chcela u nás založiť tradíciu novoročných koncertov. Podobné zatiaľ mávala len Slovenská filharmónia. Niekto by si myslel, že väčšina ľudí bude 1. januára len dospávať Silvestra, no svoje vystúpenie džezový orchester dvakrát vypredal. V sále Slovenského rozhlasu zahrajú o 13.00 h. Lístky už síce nezoženiete, ale hudbu si môžete naživo vypočuť aj vo vysielaní RTVS. Bratislava Hot Serenaders zahrajú rovnaké pesničky, ktoré sa na novoročných oslavách u nás počúvali pred sedemdesiatimi rokmi. Vtedy sa úplne inak merala popularita ako dnes. Program poskladali Bratislava Hot Serenaders z pesničiek slovenských operiet. Z takých, ktoré vznikli v počiatkoch našej tanečnej hudby. Vo výbere im radil aj Pavol Zelenay, niekdajší vedúci hudobnej redakcie Československého rozhlasu, ktorý sledoval zblízka vývoj celej populárnej hudby. Bratislava Hot Serenaders si na koncert vybrali mnohé skladby Gejzu Dusíka a texty, ktoré spieval František Krištof Veselý, obaja velikáni slovenského medzivojnového obdobia. Keďže sa veľa hudby vtedy nenahrávalo, ľudia si kupovali notové zápisy. „Ľudia si ich vyberali, nevedeli vopred, ako budú znieť. Často sa rozhodovali len podľa obalu. Či sa im pieseň páči, zistili až doma, keď si ju zahrali na klavíri. Uspela potom tá skladba, ktorá sa takto najviac predala,“ vysvetľuje vedúci súboru, trúbkar Juraj Bartoš. Najpopulárnejšie skladby sa potom hrali v kaviarňach, ak boli dostatočne populárne, nahrali sa. Minulý rok mali Bratislava Hot Serenaders búrlivé novoročné oslavy. V noci na Silvestra hrali v Starej tržnici, predpoludním sa hneď presťahovali do budovy Rozhlasu. Tento rok sa im nočné vystúpenie nepodarilo zorganizovať, preto si radšej doma oddýchnu. Na novoročnom koncerte chcú zahrať aj niekoľko premiér, opäť to budú hlavne skladby z osvedčených operiet.


Čína ohlásila vojenské cvičenie v Juhočínskom mori

Juhočínske more je potenciálnym ložiskom bohatých zásob energetických surovín.

PEKING. Čína uzatvorila oblasť Juhočínskeho mora, kde sa v nedeľu celý deň a potom budúci týdeň v utorok pol dňa koná vojenské cvičenie. Podľa agentúry AP to oznámila čínska vládna agentúra pre námornú bezpečnosť s tým, že miestom manévrov je tá časť mora neďaleko Paracelských ostrovov, na ktorú si Čína oficiálne robí nárok. Sporné územie Paracelského súostrovia, predtým kontrolované juhovietnamskou vládou, obsadila Čína v roku 1974. Čína si v súčasnosti nárokuje takmer celé Juhočínske more - vrátane vôd, ktorých sa domáhajú aj Vietnam, Filipíny, Taiwan, Malajzia a Brunej. Juhočínske more je potenciálnym ložiskom bohatých zásob energetických surovín - ropy a zemného plynu - i bohatou zásobárňou rýb. Cez túto okrajovú časť Tichého oceánu prechádza aj jedna z najdôležitejších plavebných trás sveta. Na zachovaní slobody námornej plavby v danej oblasti trvajú i Spojené štáty.


Veteránisti sa predvádzali v Turci aj na Hornej Nitre

Batôžková jazda aj Bánovecká paráda sa konala v jeden deň

V jednu sobotu sa konali hneď dve zaujímavé veteránske akcie. Každá mala iné pravidlá, atmosféru oboch nám sprostredkuje pohľad cez objektív Mariána Bazalu. Už tradične sa 8. mája konala Batôžková jazda, na ktorej sa zišiel úctyhodný počet účastníkov. Združenie veteránistov Turca už po siedmy raz zorganizovalo okružnú jazdu po cestách stredného Slovenska, ktorá je určená pre jazdcov na historických vozidlách vyrobených do roku 1980. Účastníci si môžu vybrať v ktorom meste sa k jazde pripoja a kde svoju jazdu ukončia, podmienkou úspechu je absolvovanie celého okruhu. Tento rok viedla trasa podujatia z Martina cez Turčianske Teplice, Banskú Bystricu a Ružomberok znova do Martina. Štart bol už o ôsmej hodine, na Batôžkovej jazde veteránisti absolvovali 170 kilometrov cez dva horské priechody - Šturec a Donovaly. Účastníci sa vracali do miest, z ktorých štartovali. Vysoký počet návštevníkov, ktorí zaplnili rozsiahle parkovisko, potvrdzuje atraktivitu podujatia a jeho nadregionálny význam. Podujatie absolvovalo celkom 196 účastníkov z 15 okresov Slovenska a zo zahraničia, ktorí prišli na 134 historických vozidlách. Z tohto počtu bolo 64 motocyklov a 70 automobilov. Vlaňajší rekord v počte účastníkov prekonaný nebol, čo zrejme zapríčinili vrtochy počasia, ale kto prišiel, neoľutoval. Počasie sa umúdrilo a po rannom chlade bolo už celý deň pekne. Prihliadajúca verejnosť mala tiež čo obdivovať, lebo účasť historických vozidiel je čoraz pestrejšia a vyskytli sa aj naozaj zaujímavé a hodnotné stroje. Cenu za najstaršie vozidlo získal Ariel 500 Red Hunter vyrobený v roku 1939, na ktorom jazdil Ing. Rhet Košábek z Martina. Cenu za najkrajšie vozidlo získal Tatran 125 na ktorom prišiel Juraj Kenderessy z Banskej Bystrice. Udelená bola tiež cena riaditeľa podujatia, ktorú získal Ľubomír Schimik z Vrútok. Aj napriek ťažkej dopravnej nehode s vážnymi následkami a telesným hendikepom by mohol byť príkladom nezlomnej vôle a stále sa aktívne venuje veteránskej činnosti. Je potešiteľné, že historické vozidlá lákajú čoraz viac nadšencov. Svedčí o tom vek účastníkov, kde popri zdatných sedemdesiatnikoch a naozajstných veteránoch motorizmu jazdili aj mladí, iba šesnásťroční vodiči. Práve títo mladíci by sa v budúcnosti mohli postarať o to, aby sa veteránske puto nepretrhlo a aby po vyslúžilcoch nastúpila nová generácia milovníkov a zberateľov historických vozidiel. Aj široké vekové spektrum návštevníkov potvrdzuje záujem o tento druh činnosti. Nielen jednotlivci, ale aj celé rodiny využili pekné počasie a prišli sa pokochať krásou vystavených veteránov. Batôžková jazda je už tradičným podujatím na začiatku sezóny a 8. máj sa stal termínom vyznačeným v kalendároch mnohých milovníkov historických vozidiel. Bánovecká paráda bola akcia iného zamerania - tu sa viac oslavovalo ako jazdilo. Trať merala 34 kilometrov po okolí Bánoviec nad Bebravou. Štartovalo sa o dvanástej, a tak si každý veteránista mohol vybrať, či bude halabušiť už o ôsmej na štarte v Martine, alebo si pekne v kľude pospí a pôjde na štart na obed do Bánoviec. Približne dvetisíc zvedavcov sa vo sviatočný deň prišli pozrieť na stopäťdesiat historických motocyklov a vozidiel. Prišli z každej svetovej strany, aby zaplnili celé námestie, odkiaľ sa po kľukatej ceste bánovského okresu presunuli do historickej obce Uhrovec. Organizátor ponúkol účastníkom obed a po zákusku ocenil troch vybraných „zlatým pohárom“. Bánovecká veteránska sa bude konať opäť o rok presne ôsmeho mája.


V prírodnom parku v Benine uniesli dvoch francúzskych turistov

V piatok v oblasti našli zastreleného muža, ktorý bol zrejme šoférom dvojice.

COTONOU. V Benine zrejme uniesli dvoch francúzskych turistov. Podľa tamojších úradov ich uniesli v prírodnom parku pri hranici s Burkinou Faso. Minister vnútra uviedol, že v piatok našli v parku telo Afričana, ktorého niekto zastrelil. Podľa nemenovaného vládneho zdroja to bol šofér dvojice. Ako dodáva agentúra AP, v Burkine Faso sú stále aktívnejší islamskí militanti, ktorí vyčíňajú aj v Benine a susednom Tongu.


Tisíce Sýrčanov sa vracajú do oblastí znovu dobytých vládou

Vláda snaží o návrat ľudí vyhnaných bojmi z miest a dedín.

DAMASK. Tisíce ľudí sa vrátili do svojich dedín a miest v severozápadnej Sýrii po tom, čo sily verné sýrskej vláde zaznamenali vojenské úspechy v boji proti džihádistom a spojeneckým povstalcom. V nedeľu o tom informovala agentúra AFP. "Tisíce civilistov sa vracajú do svojich dedín a miest na vidieckom severe provincie Hamá a na vidieckom juhu provincie Idlib," uviedla štátna tlačová agentúra SANA. Organizácia Sýrske pozorovateľské centrum pre ľudské práva (SOHR) so sídlom v Británii oznámila, že domov sa z iných oblastí pod kontrolou vlády vracia "okolo 3000 ľudí". Na severozápade Sýrie sa od 31. augusta do veľkej miery dodržiava prímerie, oznámené Ruskom, teda podporovateľom sýrskeho režimu a prezidenta Bašára Asada. SOHR však hlásilo občasné bombardovanie. Agentúra SANA napísala, že ľudia sa vracajú v čase, keď sa aj "vláda snaží o návrat ľudí vyhnaných bojmi z miest a dedín". Moskva oznámila prímerie koncom minulého mesiaca, po štyroch mesiacoch smrtiacich bojov s tamojšími džihádistami a povstalcami, ktoré vyhnali z domovov 400.000 ľudí. Sily režimu počas augusta postupne dobýjali južné okraje územia džihádistov a znovu obsadzovali mestá aj dediny na severe provincie Hamá a na juhu provincie Idlib. V občianskej vojne v Sýrii bolo od jej začiatku zabitých vyše 370.000 ľudí. Vojna sa začala v roku 2011 potlačením protivládnych protestov. Asadov režim teraz ovláda vyše 60 percent krajiny, pretože od roku 2015 sa mu s pomocou Ruska podarila séria víťazstiev nad povstalcami a džihádistami. Vláda však ešte stále nemá dosah na veľkú časť provincie Idlib, ktorú úplne spravuje sýrska niekdajšia odnož al-Káidy, a ani na územné pásmo ovládané Kurdmi a zároveň bohaté na ropu.


Samovražední útočníci zranili v Tunisku deväť osôb

Jeden útočník sa odpálil v blízkosti policajnej hliadky v rušnom centre pri francúzskom veľvyslanectve.

TUNIS. Dvojitý samovražedný útok v tuniskom hlavnom meste Tunis si vo štvrtok vyžiadal najmenej deväť zranených. Takmer simultánne útoky boli namierené proti tuniským bezpečnostným silám. Ako uviedlo ministerstvo vnútra v stanovisku, jeden útočník sa odpálil v blízkosti policajnej hliadky v rušnom obchodnom centre mesta pri francúzskom veľvyslanectve krátko pred 11:00 miestneho času. Zranenia utrpeli piati ľudia vrátane dvoch policajtov. Približne v rovnakom čase zaútočil aj ďalší muž pri vstupe do základne protiteroristickej brigády na jednom z predmestí. So zraneniami následne hospitalizovali štyroch policajtov.


PODCAST TECH_FMZistili, čo spôsobilo stredovekú dobu temna

Stalo sa to v 6.storočí a výsledkom bolo, že z oblohy zmizlo slnko, nasledovalo ochladenie, nedarilo sa rastlinám a úrode, nasledoval hlad a čoskoro na to prišli aj choroby. Vedci teraz skombinovali historické, archeologické a klimatologické poznatky a ukázali, čo mohlo byť príčinou nástupu tejto stredovekej doby temna. A ukázali na dvojicu sopiek. Iný tím sa zase ponoril do hlbín Atlantiku, aby sa pozrel, ako dnes vyzerá vrak slávnej výletnej lode Titanic. Dávna loď ich prekvapila. Viac si vypočujte v podcaste TECH_FM. je program propagujúci vedu a nové technológie. Vzniká v spolupráci Tech.sme.sk a Rádia_FM a znie naživo v rozhlase každý štvrtok po 15:00.


Americká vláda chce rozšíriť zbieranie DNA nelegálnych migrantov

Príslušníci pohraničnej stráže začali tento rok rodinám migrantov odoberať odtlačky prstov.

WASHINGTON. Administratíva amerického prezidenta Donalda Trumpa plánuje zbierať a zhromažďovať vzorky DNA všetkých zadržaných nelegálnych migrantov. Tie by mali byť následne uložené v kriminalistickej databáze Federálneho úradu pre vyšetrovanie (FBI). Informovali o tom v stredu pod podmienkou anonymity predstavitelia amerického ministerstva pre vnútornú bezpečnosť, píše agentúra AFP. Pôjde o omnoho rozsiahlejší program odoberania vzoriek DNA, než predstavuje pilotný projekt, na základe ktorého sa v súčasnosti zbierajú biometrické údaje migrantov v prípade, že existujú podozrenia z obchodovania s deťmi či podvodu, uviedla spravodajská stanica ABC News. "Bude sa to vzťahovať na širšiu populáciu," povedal jeden z predstaviteľov ministerstva. Podľa jeho slov pôjde o obšírnejší profil DNA, ktorý bude slúžiť na identifikáciu danej osoby. Príslušníci americkej pohraničnej stráže začali totiž tento rok rodinám migrantov odoberať odtlačky prstov, aby tak preverili, či ide skutočne o biologických príbuzných. O otázkach rozsahu a implementácie nových pravidiel, o obavách z narušenia súkromia a o načasovaní úvodnej fázy projektu momentálne rozhoduje pracovná skupina. Zbieranie a ukladanie informácií o DNA zadržaných ľudí, ktorí neboli súdení a uznaní za vinných zo spáchania trestného činu, kritizujú ľudskoprávni aktivisti.


Marxov hrob na londýnskom cintoríne poškodili vandali

Páchatelia rozbili mramorovú dosku s menom Marxa.

LONDÝN. Náhrobok nemeckého filozofa Karla Marxa na londýnskom cintoríne Highgate sa stal terčom vandalského útoku. Neznámi páchatelia tupým kovovým predmetom rozbili mramorovú dosku s menom Marxa a jeho rodinných príslušníkov, ktorá je najstaršou časťou náhrobku. "Zdá sa, že vandali sa obzvlášť zamerali na meno Karla Marxa, z čoho vyplýva, že nešlo iba o náhodné poškodenie pomníka, ale zámerný útok na Karla Marxa a jeho ideológiu," uviedol v utorok pre tlačovú agentúru AFP Ian Dungavell, šéf nadácie Friends of Highgate Cemetery Trust, ktorá spravuje cintorín. Poškodenie bolo zistené v pondelok. Revolučný filozof sa presťahoval do Londýna v roku 1849 a v britskom hlavnom meste žil až do konca svojho života. Zomrel 14. marca 1883 vo veku 64 rokov. Náhrobok zo žulových dosiek má výšku 3,7 metra a je zavŕšený bronzovou bustou Marxa. Náhrobok nechala v roku 1956 zriadiť Komunistická strana Veľkej Británie (CPGB), ktorá jeho výstavbu aj financovala. Vložená mramorová doska pochádza z pôvodného, jednoduchšieho hrobu. Náhrobok už bol v minulosti viackrát poškodený - vandali odtrhli bustu, odpálili na mieste rúrkovú bombu, náhrobok natreli aj farbami a rozličnými sloganmi. Náhrobok sa nachádza na Zákonnom zozname budov zvláštneho architektonického alebo historického významu a prislúcha mu najvyšší stupeň ochrany.


Brexit robí v Írsku najväčšie problémy malým a stredným firmám

Viac ako tretina malých firiem v Írskej republike a Severnom Írsku cíti negatívny vplyv brexitu.

BRATISLAVA. Brexit je stále najväčším problémom malých a stredných firiem v Írskej republike a Severnom Írsku, pričom viac ako tretina z nich konštatuje, že plánovaný odchod Veľkej Británie z EÚ má na ich podnikanie negatívny vplyv. V porovnaní so situáciou pred rokom sa tak počet firiem, ktoré pociťujú nepriaznivý vplyv brexitu takmer zdvojnásobil. Vyplýva to z prieskumu cezhraničnej organizácie InterTradeIreland podporujúcej obchod a podnikanie na ostrove Írsko. Informuje portál rte.ie.Prieskum zároveň ukázal, že počet firiem pripravujúcich sa na vystúpenie Británie z EÚ sa zvyšuje a 28 percent podnikov, ktoré obchodujú medzi Írskou republikou a Severným Írskom uviedlo, že prijali kroky na zmiernenie brexitu, predovšetkým v oblasti dodávateľských reťazcov a toku hotovosti. Celkovo z prieskumu InterTradeIreland vyplýva, že podnikateľské prostredie na ostrove zostáva dobré, pričom 46 percent firiem uviedlo, že rastú, a 44 percent percent konštatovalo, že ich produkcia je stabilná.


Cestujúci vyvolal na palube paniku, lietadlo sa muselo vrátiť do Istanbulu

Počas vyčíňania pasažiera spolucestujúci kričali od strachu a deti plakali.

ISTANBUL. Lietadlo Tureckých aerolínií, ktoré v sobotu smerovalo z Istanbulu do sudánskeho Chartúmu, sa muselo vrátiť naspäť do Istanbulu. Dôvodom bolo správanie sa muža, ktorý tvrdil, že nemôže dýchať, ohrozoval spolucestujúcich a v lietadle vyvolal úplnú paniku. Ako uvádza agentúra The Associated Press (AP), muž, ktorý cestoval v business triede, začal krátko po štarte lietadla kričať, búchať do kyslíkovej masky a do okienka, sácať spolucestujúcich a snažil sa dostať ku kabínke pilota.Cestujúci ho síce po chvíli spacifikovali a odviedli naspäť na miesto, no posádka lietadla neskôr oznámila, že sa pre istotu vracia do Istanbulu. Podľa AP počas vyčíňania pasažiera spolucestujúci kričali od strachu a deti plakali. Po pristátí muža na letisku zatkla polícia. Podľa očitých svedkov si ešte pred vystúpením z lietadla podával ruky s cestujúcimi a bozkával ich deti.


Japonská ministerka navštívila kontroverznú svätyňu Jasukuni

Návštevy japonských ministrov v Jasukuni sú neustálym zdrojom napätia.

TOKIO. Japonská ministerka obrany Tomomi Inadová navštívila vo štvrtok kontroverznú vojnovú svätyňu Jasukuni v Tokiu. Urobila tak iba deň po tom, ako sa spoločne s premiérom Šinzóom Abem vrátila z historickej návštevy americkej základne Pearl Harbor na Havajských ostrovoch, na ktorú pred 75 rokmi zaútočilo japonské letectvo. V šintoistickej svätyni Jasukuni, nachádzajúcej sa v centre Tokia, je medzi 2,5 miliónmi vojnových obetí uctievaných aj 14 odsúdených vojnových zločincov. Návštevy japonských ministrov v Jasukuni sú neustálym zdrojom napätia medzi Japonskom a niektorými jeho susedmi. Ide predovšetkým o Čínu a Južnú Kóreu, ktoré tvrdia, že Japonsko týmto spôsobom stále glorifikuje svoju agresiu z čias druhej svetovej vojny. Samotný Abe naposledy navštívil Jasukuni v decembri 2013, čím si vyslúžil aj kritiku zo strany Washingtonu. Odvtedy už radšej posiela do svätyne len dary a obety. Ministerka Inadová obhajovala svoju návštevu tvrdením, že každý národ by mal - bez ohľadu na spory okolo výkladu histórie - vyjadrovať vďačnosť a úctu tým, ktorí padli v boji za vlasť. Premiér Abe odmietol krok ministerky, ktorá patrí do okruhu jeho blízkych spolupracovníkov, komentovať. Odsudzujúce slová naopak okamžite prišli z Pekingu a Soulu. Už v stredu navštívil Jasukuni japonský minister pre obnovu po katastrofách Masahiro Imamura. Dosluhujúci americký prezident Barack Obama a Šinzó Abe si v utorok spoločne uctili v Pearl Harbore pamiatku obetí nečakaného útoku Japoncov zo 7. decembra 1941, ktorý si vyžiadal životy 2403 amerických námorníkov. Útok viedol k vstupu USA do druhej svetovej vojny.


Ekonómovia očakávajú rast čínskej ekonomiky

PEKNIG. Čínska ekonomika by mala podľa najnovšieho odhadu ekonómov vykázať za 1. kvartál tohto roka rovnaké tempo rastu ako na záver roka 2016. Podporiť by ho mali najmä vládne výdavky a vysoký objem exportu. Ekonómovia predpokladajú, že hrubý domáci produkt (HDP) Číny vzrástol v prvých troch mesiacoch tohto roka medziročne o 6,8 %, teda rovnakým tempom ako v poslednom štvrťroku 2016. Čínsky štatistický úrad by mal oficiálne údaje o vývoji ekonomiky za 1. štvrťrok zverejniť v pondelok 17. apríla. Za celý minulý rok zaznamenala čínska ekonomika rast na úrovni 6,7 %, v súlade s odhadom vlády, ktorá tempo rastu pre minulý rok stanovila v rozmedzí od 6,5 do 7 %. Na druhej strane to bol najslabší rast za posledných 26 rokov. V tomto roku by tempo rastu čínskej ekonomiky malo byť ešte o niečo slabšie. Vláda si za cieľ stanovila, že v roku 2017 dosiahne ekonomika rast na úrovni okolo 6,5 %. Čínske hospodárstvo spomaľuje svoj rast už niekoľko rokov. Dôvodom je úsilie vlády zmierniť závislosť ekonomiky od exportu a posilniť vplyv domácej spotreby. S ďalším spomaľovaním rastu ekonomiky Číny počíta aj Svetová banka. Tento týždeň zverejnila najnovšiu prognózu, v ktorej uviedla, že v roku 2017 by čínska ekonomika mala vzrásť o 6,5 % a v rokoch 2018 a 2019 by sa tempo rastu malo zmierniť na 6,3 %.


Chystajú prvý holografický mobil, obraz z neho vystúpi

Trojrozmerný obraz v mobile nestačí. Od budúceho roka má pribudnúť holografia.

BRATISLAVA. Holografia na dlani. Tak znie verejný prísľub spoločnosti RED, ktorá chce na budúci rok uviesť na trh smartfón s novým typom displeja. Vďaka nanotechnológiám má popri klasickom zobrazení zvládať aj priestorový 3D obraz a holografické zobrazenie. Štvrtý režim zobrazenia má byť vyladený pre hry. Smartfón bude podľa magazínu Mashable niesť meno Hydrogen One a ponesie displej s 5,7-palcovou uhlopriečkou. Akú čipovú platformu použije a aké budú podrobné technické parametre, firma zatiaľ neuvádza. Indíciou je iba použitie operačného systému Android a ozvučenie vo formáte 5.1. Hovorí sa aj o modularite, vďaka ktorej možno k smartfónu pripájať rôzne periférie: určené na snímanie fotografií, natáčanie videa či na zvukovú reprodukciu. Firma sa netají, že jej mobilný debut bude drahší. Už teraz pýta v predpredaji 1195 dolárov za hliníkovú verziu a 1595 za titánovú. Firma RED je známym inovátorom v segmente natáčania videa. Jej kamery používajú pri natáčaní mnohých filmových trhákov. Teraz však skúša nový segment.


Érsek posunul odhad dokončenia obchvatu Bratislavy o jeden rok

Minister dopravy absolvoval kontrolný deň výstavby projektu D4 a R7.

BRATISLAVA. Práce na výstavbe obchvatu Bratislavy sa za posledný mesiac podľa ministra dopravy Árpáda Érseka posunuli vpred, ale vidí v nich ešte stále rezervy. "Sú tu ešte rezervy, máme ešte čo doháňať," konštatoval šéf rezortu dopravy po tom, ako si v utorok pozrel výstavbu tohto projektu počas kontrolného dňa. Celkové dokončenie projektu tak bude podľa ministra meškať, nevedel však presne povedať koľko. Podľa pôvodných plánov mal byť hotový koncom roku 2020, momentálne Érsek spomenul rok 2021. Projekt obchvatu Bratislavy má však tvoriť časť diaľnice D4 a časť rýchlostnej cesty R7. Práve rýchlostná cesta R7 by mala byť dokončená skôr, ešte v roku 2020. Cesta sa stavia ako projekt verejno-súkromného partnerstva (PPP projekt). Buduje ju združenie firiem na čele so španielskou spoločnosťou Cintra. Podľa zástupcu koncesionára Michala Lešňovského v súčasnosti pracuje na všetkých úsekoch projektu spolu približne 350 ľudí. "A tieto počty sa dennodenne navyšujú," avizoval. Optimálne sa podľa jeho slov ráta s tým, že by malo na projekte pracovať okolo 2500 a viac ľudí. "Zatiaľ sa robí päť dní v týždni, ale určite sa to zvýši. Niektoré úseky boli aj teraz robené cez víkendy a samozrejme, toto sa bude čím ďalej tým viac stupňovať. Čiže ráta sa s tým, že sa bude robiť aj cez víkendy," doplnil Lešňovský. Tempo výstavby brzdia podľa ministerstva aj chýbajúce dodatočné povolenia, ktoré musí koncesionár získať na zmeny v projektoch, ktoré si dodatočne navrhol. Podľa Érseka sa pritom objavujú aj námietky ľudí, ktoré projekt tiež spomaľujú. Avizoval, že vo štvrtok 19. apríla sa k tejto téme vyjadrí bližšie. Keďže sa obchvat buduje ako PPP projekt, koncesionár ho postaví a bude ho 30 rokov prevádzkovať, za čo mu bude štát platiť počas 30 rokov splátky. Ročná splátka štátu by mala byť vo výške 52,8 milióna eur, čo má po 30 rokoch Slovensko vyjsť aj po zohľadnení inflácie na 1,76 miliardy eur.


Volkswagen ide proti sebe. Elektrickou dodávkou chce nahradiť milióny áut

Skúšobná prevádzka začne už budúci rok v Hamburgu.

BERLÍN. V čase, keď sa automobilky predbiehajú v množstve vyrobených áut, prichádza Volkswagen s opačnou stratégiou. Počet áut chce v mestách znižovať pomocou zdieľanej dopravy. V spolupráci s výskumným centrom MOIA predstavil elektrickú dodávku, ako lákavejšiu alternatívu k hromadnej doprave. Koncept Volkswagen MOIA mal premiéru na startupovej konferencii Disrup v Berlíne a môže sa stať konkurenciou pre služby ako Uber. Vývoj trval iba rok aj vďaka využitiu sériového Volkswagenu Crafter upraveného na elektrický pohon. Šesťmiestnu dodávku si môže záujemca privolať, prípadne zastaviť na jej trase pomocou mobilnej aplikácie a zistiť, koľko miest je v nej voľných. Motiváciou spoločne cestovať s cudzími ľuďmi majú byť pohodlné sedadlá s dostatkom miesta na nohy, lampy na čítanie, WIFI pripojenie či USB nabíjanie smartfónov. Pasažieri si môžu odložiť batožinu na vyhradené miesto vedľa vodiča a počas jazdy sa venovať príjemnejším aktivitám, ako sledovaniu dopravy v zápche. Na jedno nabitie by dodávka mala prejsť 300 kilometrov a batéria sa nabije na 80 percent za pol hodinu. Skúšobná prevádzka začne už budúci rok v Hamburgu, kde bude jazdiť prvých 200 vozidiel. O rok neskôr by už malo byť vo flotile 1000 elektrických dodávok. Cieľom je dostať z ciest milión áut individuálnej dopravy. Spoločnosť MOIA vznikla iba minulý rok a zaoberá sa výskumom mestskej mobility. Patrí Volkswagenu a označuje sa za spoločenské hnutie. Jej snahou je komunikovať s lokálnymi organizáciami a skúmať možnosti verejnej dopravy. Zatiaľ funguje v Berlíne, Hamburgu a Helsinkách.


Dalajláma: Kto prelieva krv, nie je moslim

Tibetský duchovný vodca vyzval na súcit a lásku, o Trumpovi rozprávať odmietol.

BRATISLAVA. Človek, ktorý v meniacom sa svete zostal rovnaký, človek, z ktorého úst nech vyjde čokoľvek, nevyznieva to prázdno, opísal 14. dalajlámu na začiatku jeho prednášky diplomat a sociológ Martin Bútora v bratislavskom Národnom tenisovom centre. Dalajláma rozprával ticho, nikam sa neponáhľal, občas priam šepkal. Držal sa línie, ktorú určil hneď na začiatku, keď oslovil vypredanú, postojačky tlieskajúcu halu. „Sadnite si. Uvoľnite sa.“ Dvojica prekladateľov mala náročnú úlohu, duchovný rozprával súvisle celé minúty. Keď sa prekladateľka prvýkrát dostala k slovu, prerušil ju. „Potrebujem svetlo, aby som videl do vašich tvárí,“ adresoval technikom. V dvojhodinovej prednáške duchovný vodca apeloval najmä na súcit, lásku a morálku. "O náboženstve po narodení nič nevieme, ale všetci máme už od počiatku rovnakú príležitosť stať sa milujúcimi bytosťami," zdôraznil potrebu dotykov a pocitu blízkosti v ranom veku. Dalajlámov optimizmus vychádza z vývoja ľudského zmýšľania. Kým ešte začiatkom 20. storočia bola pre ľudí cestou k ich cieľom vojenská sila, v druhej polovici storočia sa začali zaujímať o iné témy, napríklad o životné prostredie. Pády totalitných režimov podľa neho signalizovali, že ľudia našli silu vo svojom hnutí, nie vo vojne. "Všetci sa zamýšľame čoraz hlbšie a myslím, že sila lásky je omnoho väčšia ako sila zbraní. Z toho pramení môj optimizmus," vyhlásil. Ako 81-ročný človek si uvedomuje, že už veľkú zmenu nezažije, ale verí, že ak na zmene začne ľudstvo pracovať už teraz, do 40 rokov vznikne humánnejšia generácia. "O dvadsať rokov budem podľa kresťanskej viery buď v nebi, alebo v pekle. Ak by som mal príležitosť sa z pekla pozrieť na ľudskú spoločnosť, budem oficiálnym úradom v pekle hlásiť, že to môžu pomaly zatvárať. Ak uvidím, že stále vládne nedôvera, konflikty, vraždy, nahlásim, že priestory treba rozširovať," povedal. Dalajláma sa dotkol aj politiky, no otázku z publika, ako bude možné tvoriť mier na zemi po zvolení Donalda Trumpa za amerického prezidenta, odmietol zodpovedať. "Počas volebnej kampane je lepšie zachovať mlčanlivosť," reagoval. Vo svojom vystúpení hovoril aj o výbere dalajlámu. Priznal obavy, že čínska vláda sa snaží výber ovplyv�?ovať. Deklaroval zárove�? svoj záväzok voči Tibetu chrániť jeho životné prostredie a kultúru. "Napriek tomu, že vyznávame iné filozofie, náboženstvá, iný spôsob života, máme spoločný cieľ. Šíriť súcit je cieľom nás všetkých a tiež vytvoriť náboženskú harmóniu." Zastal sa moslimov, keď vyhlásil, že veriaci podľa neho nespôsobí krviprelievanie. "Kto spôsobí krviprelievanie, prestáva byť moslim." Globálna zmena si podľa dalajlámu vyžaduje zmeny v modernom vzdelávacom systéme. Tvrdí, že súčasný je príliš zameraný na materiálne hodnoty. "Náš jedinečný mozog a inteligenciu by sme mali použiť na rozvoj našej morálky. Vzdelávanie si vyžaduje širší, holistický princíp - univerzálne hodnoty, ktoré platia pre všetky bytosti."


Združenie sudcov podporilo kandidatúru Jankovskej na členku Súdnej rady

BRATISLAVA. Združenie sudcov Slovenska (ZSS) nepriamo podporilo kandidatúru sudkyne a súčasnej štátnej tajomníčky Moniky Jankovskej (nominantka Smeru) na členku Súdnej rady. Vyplýva to zo stanoviska združenia, ktoré jeho prezident Miroslav Sopoliga zaslal predsedovi ústavnoprávneho výboru parlamentu Robertovi Madejovi (Smer), predsedom poslaneckých klubov vládnej koalície, ministerke spravodlivosti Lucii Žitňanskej (Most-Híd) a štátnej tajomníčke Jankovskej. V stanovisku prezident ZSS konštatuje, že je v súlade s Ústavou SR rozhodnutie ústavnoprávneho výboru, ktorý v utorok (6.6.) odobril kandidatúru sudkyne Jankovskej a advokáta Allana Böhma. Štátnu tajomníčku navrhol šéf výboru Madej, Böhma poslanec Ondrej Dostál (SaS). "Rozhodnutie ústavnoprávneho výboru je súladné so záväzným rozhodnutím ústavného súdu," uviedol Sopoliga. Nesúhlas s kandidatúrou Jankovskej vyjadrili predstavitelia opozície aj ministerka spravodlivosti. Z pohľadu Sopoligu ho odôvodnili tým, že ide o kontroverzný návrh, ktorý predstavuje silné prepojenie výkonnej a súdnej moci a nie je taktiež zohľadnená potreba zabezpečiť paritné zloženie Súdnej rady. "Uvedené reakcie politikov neprihliadajú náležite na judikatúru Ústavného súdu (PL ÚS 2/2012), z ktorej vyplýva, že priamo v texte Ústavy nemá Súdna rada obmedzenie týkajúce sa vyváženosti členov Súdnej rady z hľadiska pomeru sudcov a iných profesií," uviedol Sopoliga. Súdna rada je podľa šéfa stavovskej organizácie osobitným nezávislým orgánom súdnej moci, ktorý má garantovať predovšetkým nezávislé postavenie súdnej moci a sudcovskú legitimitu. "To nebude náležite zabezpečené pri paritnom zabezpečení sudcov a nesudcov ako členov Súdnej rady, keďže orgány výkonnej i zákonodarnej moci majú oprávnenie aj bez uvedenia dôvodu odvolať svojho nominanta, takže pri platnom rozhodovaní minimálne desiatimi hlasmi by de facto a de iure bez súhlasu výkonnej a zákonodarnej moci nemohla Súdna rada reálne plniť úlohu o garantovaní nezávislého postavenie súdnej moci a sudcovskej legitimity od výkonnej a zákonodarnej moci," zdôraznil Sopoliga. Ministerka spravodlivosti v najnovšej novele sudcovských zákonov presadila princíp, aby zákonodarnú, výkonnú moc a prezidenta zastupovali v rade nesudcovia. Podľa prezidenta ZSS však nevyvrátila v legislatívnom procese vecnú argumentáciu o protiústavnosti tejto časti novely, ako to v zásadných pripomienkach zhodne uvádzajú Súdna rada, Najvyšší súd, Generálna prokuratúra a Združenie sudcov Slovenska. "Takže je reálne, že dôjde k vyriešeniu rozporných právnych názorov o protiústavnosti tejto úpravy rozhodovaním Ústavného súdu," uzavrel Sopoliga.


Americké vojská sa zo Sýrie presunú do Iraku a Kuvajtu

Americkí vojaci budú  podnikať cezhraničné útoky na ciele Islamského štátu.

WASHINGTON. Americký kontingent s počtom približne tisíc vojakov, ktorý na základe príkazu prezidenta Spojených štátov Donalda Trumpa opúšťa Sýriu, by sa mal presunúť do Iraku a Kuvajtu, pričom jeho destináciou by sa mohlo stať aj Jordánsko. S odvolaním sa na anonymný zdroj z prostredia americkej exekutívy o tom v utorok informovala agentúra AP. Zdroj pre agentúru ďalej uviedol, že aj po stiahnutí väčšiny amerických vojsk zo Sýrie budú vojaci podnikať cezhraničné útoky na ciele extrémistického hnutia Islamský štát (IS) v tejto občianskou vojnou zmietanej krajine z územia susedného Iraku. Takýmto spôsobom operovali podľa agentúry americké sily v Sýrii pred tým, ako uzavreli teraz už bývalé spojenectvo s kurdskými Sýrskymi demokratickými silami (SDF). Predstavitelia Američanmi vedenej koalície proti IS medzitým podľa informácií agentúry AFP potvrdili stiahnutie svojich jednotiek zo strategického mesta Manbidž na severe Sýrie, ktoré sa dostalo pod kontrolu sýrskej armády. "Koaličné jednotky uskutočňujú organizované sťahovanie sa zo severnej Sýrie. Manbidž sme opustili," uviedol hovorca koalície. Turecko podniká v Sýrii ofenzívu proti SDF, ktoré považuje za teroristickú organizáciu, pričom jeho deklarovaným cieľom sú aj bojovníci z Islamského štátu (IS). SDF boli rozhodujúcim spojencom USA a západných veľmocí v boji proti IS, keď v časti Sýrie aj susedného Iraku vyhlásila táto organizácia samozvaný kalifát.


Hádzanárky spoznali nové meno reprezentačného trénera, Packu vo funkcii nahradí Streicher

So zväzom sa dohodol na dvojročnej zmluve s opciou.

BRATISLAVA. Novým trénerom hádzanárok Slovenska sa stal Pavol Streicher. Vedenie Slovenského zväzu hádzanej (SZH) ho uviedlo do funkcie mesiac po odvolaní predchádzajúceho kormidelníka Jána Packu, ktorému sa nepodarilo uspieť v kvalifikácii MS 2019. Za jeho predčasným koncom po necelom roku, keď mal zmluvu platnú do 30 júna 2020, boli neuspokojivé výkony reprezentačného družstva. Dohoda so Streicherom znie na dva roky s opciou na rovnako dlhé obdobie. Musím priznať, že ma ponuka predstaviteľov SZH príjemne prekvapila. Ak mám byť úprimný, už som s ňou nepočítal. Nemusel som dlho premýšľať, pretože som mal pocit, že mojej trénerskej kariére chýbalo to najhodnotnejšie. Pocta viesť reprezentáciu vlastnej krajiny. "Na pozíciu hlavného trénera ženskej reprezentácie sme hľadali skúseného kouča. Pavol Streicher ním určite je a sme veľmi radi, že sme sa s ním dohodli. Pevne verím, že pomôže nášmu tímu zlepšiť herný prejav a prebojovať sa na svetový či európsky šampionát," povedal prezident SZH Jaroslav Holeša. Pavol Streicher takúto trénerskú príležitosť už neočakával, na pôsobenie v národnom tíme sa teší. "Musím priznať, že ma ponuka predstaviteľov SZH príjemne prekvapila. Ak mám byť úprimný, už som s ňou nepočítal. Nemusel som dlho premýšľať, pretože som mal pocit, že mojej trénerskej kariére chýbalo to najhodnotnejšie. Pocta viesť reprezentáciu vlastnej krajiny. Je to pre mňa veľká česť a zároveň veľká výzva. Cieľom bude postupnými krokmi posúvať sa dopredu individuálne či tímovo. K tomu potrebujeme veľké oduševnenie a korektnú spoluprácu všetkých partnerov," uviedol 61-ročný topoľčiansky rodák.


Asimov nemal pravdu. Stačí jediné pravidlo robotiky, tvrdia britskí akademici

Hoci ide o priekopnícke technológie, už dnes by mali vývojári dbať na to, aby autonómia sledovala záujmy človeka.

LONDÝN, BRATISLAVA. Jediným pravidlom sa musí riadiť svet robotiky a umelej inteligencie - ľudstvo musí prekvitať. K takémuto záveru prišli vedci z Britskej akadémie a Kráľovskej spoločnosti, ktorí vypracovali správu venovanú problematike autonómnych systémov. Sú presvedčení o tom, že zákony robotiky ktoré v roku 1942 zostavil spisovateľ sci-fi literatúry Isaac Asimov sú až príliš konkrétne na to, aby sa o ne mohli opierať vývojári pri zostavovaní kontrolných mechanizmov algoritmov. Vo svojej legendárnej poviedke Runaround definoval Asimov pravidlá pre umelú inteligenciu nasledovne: Systémy, ktoré sa riadia zákonmi a pravidlami sú sebecké. Držia sa prísnej metriky, ktorá skúma viac vzťahy ako dopady. Takéto algoritmy sú ako sudcovia, ktorí nemajú hľadať spravodlivosť, ale súlad so zákonom - vopred určenými pravidlami. Chýba im etická, spoločenská a sociálna rovina. Práve na tú treba podľa akademikov brať zreteľ. Systémy musia vyhodnocovať svoje rozhodnutia v širokom kontexte. Príkladom je palubný počítač samojazdiaceho vozidla. V prípade kolízie s chodcom sa musí rozhodnúť, čo je prijateľnejšie - ohroziť posádku vozu, alebo chodca? Je to etická dilema, na ktorú neexistuje jednoznačná odpoveď pre každú situáciu. Zvážiť treba aj súčasné pravidlá, ktoré sa týkajú súkromia, jeho ochrany, ale aj obchodných tajomstiev. Vývojári autonómnych systémov by mali podliehať odbornej, verejnej a spoločenskej kontrole namiesto toho, aby sa ukrývali pred konkurenciou. Každé pochybenie má byť verejným stimulom na to, aby sa všetci ostatní pri návrhu systémov poučili. Autonómia a robotika môže ľudstvu priniesť veľa osohu. Dôležité je však hneď od začiatku nastaviť vývoj tak, aby bol prospešný bez prísnych kontrolných a riadiacich mechanizmov. Samoučiace sa systémy musia rozmýšľať automaticky tak, aby prinášali človeku prospech. Bot ktorý predáva cez internet topánky, alebo radí pri výbere kníh nie je v takom postavení, ako autonómny systém, ktorý pracuje so zdravím človeka. Hneď v počiatkoch by sa preto nemali podceniť princípy, ktoré môžu byť v iných odvetviach kľúčové. "Existuje veľa výhod, ktoré tieto technológie prinesú. Verejnosť však musí mať dôveru, že tieto systémy sú premyslené a správne riadené." - konštatuje pre BBC profesor Leyser. Akademici pripravujú digitálny manifest, ktorý by mal rámcovo riešiť kľúčové prvky problematiky. Ľudstvo vkročilo do éry Asimovho sveta, kde roboti začínajú používať učiace sa algoritmy na to, aby robili viac ako ich naučil človek.


Zhromaždenie Za Slušné Slovensko sa uskutoční na Námestí Slobody

Organizátori upozornili na zmenu miesta konania piatkového protestu.

BRATISLAVA. Piatkový protest iniciatívy Za slušné Slovensko je organizačne pripravený, organizátori už len "dolaďujú" posledné technické detaily. Povedala to hovorkyňa iniciatívy Eva Lavríková, podľa ktorej sa zhromaždenie tentokrát koná o 18:00 na bratislavskom Námestí Slobody, nie na Námestí SNP. Zdôraznila, že zostávajú čisto občianskou iniciatívou. Ich ambíciou je „zdôrazniť aj v udalostiach dnešných dní občiansky hlas“. „Veríme, že ľuďom stále záleží na tom, čo sa okolo nás deje," povedala Lavríková. Vyjadrila presvedčenie, že reálna účasť ako obvykle prekročí počet účastníkov nahlásených v udalostiach na sociálnych sieťach.Protesty budú opäť vo viacerých mestách na Slovensku i v zahraničí - v Bánovciach nad Bebravou, Banskej Bystrici, Banskej Štiavnici, Bardejove, Bratislave, Čadci, Kežmarku, Košiciach, Leviciach, Prievidzi, Prešove, Žiline, Brne, Londýne, Melbourne a vo Viedni. „Od začiatku máme dve požiadavky: dôkladné vyšetrenie vraždy Jána a Martiny a káuz s tým súvisiacich, a nová, dôveryhodná vláda. Vyšetrovanie napreduje, no zároveň na povrch vyplávalo množstvo špiny. Veríme však, že ide o očistný proces, v ktorom máme svoje miesto aj my, občania," uviedla Lavríková. "Našou úlohou je povzbudiť všetkých poctivých vyšetrovateľov, prokurátorov, policajtov a novinárov, bez ktorých by toto nebolo možné. Stále pribúdajúce kauzy týkajúce sa ľudí na najvyšších postoch otriasajú dôverou ľudí v štát a my musíme dať najavo, že si ho nenecháme ukradnúť,“ povedala Lavríková. Podľa organizátorov sa zhromaždenia uskutočnia v takej istej sile a rozsahu, ako doteraz, čo je možné vďaka všetkým, ktorí im opakovane vyjadrujú podporu a sú „v tomto boji“ s nimi – či už ide o učiteľov, zdravotné sestry, vedcov, hercov, úradníkov, klimatické iniciatívy a ďalšie osobnosti. „Aj tentokrát ich zástupcovia vystúpia na zhromaždeniach po celom Slovensku. Zároveň sa v ten istý deň koná globálny klimatický štrajk, takže táto téma dostane priestor aj na našich zhromaždeniach,“ uviedla Lavríková. Posledný protest iniciatívy Za slušné Slovensko sa konal na výročie vraždy Jána Kuciaka a Martiny Kušnírovej, 21. frebruára. V Bratislave sa ho podľa odhadov zúčastnilo 20 až 30 000 ľudí.


Akciový trh v USA prekonával historické maximá

BRATISLAVA. Akciový trh v USA vo štvrtok rástol. Tri hlavné burzové indexy posilnili zhodne o 0,6 % a uzatvorili na nových historických maximách. Darilo sa najmä bankám a iným finančným spoločnostiam, keď vyššie ceny ropy podporili energetický sektor. Priemyselný index Dow Jones vzrástol na 20 172,40 bodu, širší Standard & Poor's 500 na 2 307,87 bodu a technologický Nasdaq na 5 715,18 bodu.Investori sa zameriavali na firmy, ktorých kvartálne výsledky a prognózy prekonali očakávania. Výsledky za uplynulý kvartál doteraz zverejnilo 61 % spoločností zastúpených v indexe Standard & Poor’s 500 (S&P), pričom ich zisky v medziročnom porovnaní celkovo vzrástli o 6,7 %.V Európe posilnil nemecký index DAX o 0,9 %, francúzsky CAC 40 o 1,3 % a britský FTSE 100 o 0,6 %. Hlavný tokijský index Nikkei 225 v piatok vzrástol o 2,5 % na 19 378,93 bodu.


Pellegrini predložil do parlamentu programové vyhlásenie

Začala sa mimoriadna schôdza parlamentu, na jej konci by mal parlament vysloviť vláde dôveru.

BRATISLAVA. Ani nie 24 hodín po tom, čo prezident Andrej Kiska vymenoval novú vládu na čele s Petrom Pellegrinim zo Smeru, začal parlament rokovať o vyslovení dôvery novému kabinetu. Programové vyhlásenie Pellegriniho vlády je totožné s tým, ktoré pôvodne štyria koaliční partneri, Smer, Most – Híd, SNS a Sieť, schválili pred dvoma rokmi. Kabinet len pozmenil úvod. Na začiatku v ňom bolo dokonca zakotvené aj úspešné zvládnutie slovenského predsedníctva v Rade EÚ. To sa skončilo 31. decembra 2016. Na úvod zložili poslanecký sľub náhradníci Mária Janíková zo Smeru a László Balódi z Mosta-Hídu. Nastúpili namiesto nových členov vlády Richarda Rašiho a Gábora Gála. Robert Fico a Robert Kaliňák si našli miesto v posledných laviciach, z balkóna, na ktorých majú v parlamente prístup novinári alebo verejnosť, ich prakticky nie je vidieť. Fico bude ako poslanec parlamentu členom výboru pre hospodárske záležitosti. Bývalý minister vnútra Kaliňák bude pracovať ako člen ústavnoprávneho výboru. „Nežiadam pre moju vládu a nových ministrov tradičných sto dní, vláda je pripravená okamžite pracovať,“ vyhlásil v piatok ráno v parlamente Pellegrini. Svojmu predchodcovi na premiérskom kresle sa poďakoval. "Robert Fico zanechal v slovenskej politike stopu, ako nikto iný pred ním," povedal nový predseda vlády. Po Pellegriniho prejave predseda parlamentu Andrej Danko prerušil rokovanie s tým, že sa bude pokračovať o jednej popoludní. Krátko predtým, ako mala schôdza pokračovať, však niekto rozsypal pred hlavným vchodom do parlamentu múku a na kartónovej škatuli nechal nápis „Lajna sa skončila“. Polícia pre tento incident musela uzavrieť hlavný vstup do budovy, na miesto privolali hasičov v ochranných odevoch, ktorí múku pozametali. V pléne zatiaľ rečnil Igor Matovič, ktorý za pultom vytiahol aj fotografiu zavraždených Jána Kuciaka a Martiny Kušnírovej. To sa nepáčilo Dankovi, ktorý Matovičovi pre „použitie vizuálu“, pohrozil prerušením schôdze. Neskôr sa Matovič pustil aj do šéfa Mosta-Hídu Bélu Bugára, ktorému povedal, že je podvodník, pretože údajne okradol svoju vzdialenú rodinu. Bugár ho za to označil za klamára. Na konflikt zareagoval aj Danko, ktorý na chvíľu prerušil schôdzu a vykázal Matoviča z pléna. Viacerí rečníci v pléne zopakovali, že novej Pellegriniho vláde neveria a nepodporia ju. Naopak, bývalý minister kultúry Marek Maďarič aj exministerka spravodlivosti Lucia Žitňanská už ako poslanci za nový kabinet zahlasujú. Do rozpravy sa písomne prihlásilo 39 opozičných poslancov, a tak už na začiatku bolo jasné, že v piatok sa o dôvere hlasovať nebude. Schôdza bude pokračovať v pondelok ráno.


Vláda odobrila pôžičku od Enelu na dostavbu Mochoviec

Enel dá z vlastných zdrojov akcionársku pôžičku pre Slovenské elektrárne vo výške 700 miliónov eur.

BRATISLAVA. Vláda súhlasila s akcionárskou pôžičkou vo výške 700 miliónov eur pre Slovenské elektrárne na dostavbu tretieho a štvrtého bloku jadrovej elektrárne Mochovce (EMO34) od talianskej spoločnosti Enel. Informoval o tom po stredajšom rokovaní vládneho kabinetu šéf Ministerstva hospodárstva SR Peter Žiga (Smer-SD). Materiál "Informácia o aktuálnom stave projektu dostavby EMO34 a finančnej situácii v spoločnosti Slovenské elektrárne," schvaľovala vláda ako tzv. vyhradený. "Áno, vláda schválila akcionársky úver zo strany spoločnosti Enel do Slovenských elektrární s tým, že Enel poskytne tento úver ako akcionársku pôžičku a Slovenská republika prípadné svoje pohľadávky, ktoré má alebo jej v budúcnosti vzniknú, dá tiež na úroveň akcionárskeho úveru. Takže Enel žiadal, aby sme si neuplatňovali tieto pohľadávky na úkor ním poskytovaných peňazí," priblížil minister hospodárstva. O tom, že spoločnosť Enel poskytne z vlastných zdrojov akcionársku pôžičku pre Slovenské elektrárne vo výške 700 miliónov eur, ktorá bude použitá na pokrytie nákladov na výstavbu tretieho a štvrtého bloku Elektrárne Mochovce, informoval premiér Peter Pellegrini (Smer-SD) počas kontrolného dňa v Mochovciach v utorok 10. júla. "Nejde o navýšenie rozpočtu, ten je stanovený na 5,4 miliardy eur. Z tejto sumy je už 4,9 miliardy eur zazmluvnených a viac ako 4,5 miliardy eur už aj vyplatených," povedal premiér. Vláda v marci 2017 súhlasila s zvýšením rozpočtu zo 4,6 miliardy eur na 5,4 miliardy eur s podmienkou, že väčšinový akcionár zabezpečí financovanie dostavby tretieho a štvrtého bloku z vlastných zdrojov. "Zajtra (streda 11.7.) by sme mali poskytnutie pôžičky Slovenským elektrárňam schvaľovať na vláde s tým, že prípadné pohľadávky z Gabčíkova, ktoré by mohli vzniknúť zo súdnych sporov, ktoré vedie Slovenská republika voči Slovenským elektrárňam, budú uplatňované neskôr, teda budú na tej úrovni, ako by to bol tiež akcionársky úver," povedal 10. júla v Mochovciach Žiga. Elektráreň v Mochovciach mala byť pôvodne spustená už v roku 2012, počítalo sa s rozpočtom 2,8 miliardy eur. Termíny sa postupne odďaľovali, rozpočet sa zvyšoval. Mimoriadne valné zhromaždenie v marci minulého roka schválilo strategický plán na roky 2017 až 2021, ktorého súčasťou je dostavba tretieho a štvrtého bloku elektrárne v Mochovciach vo výške 5,4 miliardy eur. Predseda vlády počas kontrolného dňa avizoval, že na jeseň tohto roka sa spoločne s ministrom hospodárstva do Mochoviec vrátia. "Budeme detailne kontrolovať dodržiavanie harmonogramu, aby sme neboli svedkami ďalšieho posúvania termínov, ako tomu bolo posledné roky. Ak k nim bude dochádzať, budeme s ministrom hľadať spôsoby riešenia problému vrátane vyvodenia konkrétnych personálnych dôsledkov voči tým, čo stavbu zdržiavajú," povedal Pellegrini. Výstavba jadrovej elektrárne v Mochovciach sa zámerne naťahuje, stanovené termíny sa nedodržiavajú a ceny sa zvyšujú. Aktuálny prísľub premiéra Petra Pellegriniho (Smer-SD) na termín dostavby tretieho bloku nebude tiež dodržaný. Uviedol to v stredu na tlačovej konferencii v Bratislave predseda SaS Richard Sulík. Mochovce mali byť podľa Sulíka dostavané v roku 2012, teda pred šiestimi rokmi. "Aktuálne Pellegrini sľúbil, že druhý termín je druhý kvartál 2019," skonštatoval s tým, že elektráreň dovtedy určite dostavaná nebude. "Stačí sa pozrieť na to, čo všetko tam ešte chýba," zdôvodnil nesplnenie termínu Sulík. Voči tomuto termínu sú skeptickí aj zástupcovia Úradu jadrového dozoru SR, dodal poslanec Národnej rady (NR) SR za SaS Karol Galek. Suma sa oproti pôvodnej zvyšovala o 2,6 miliardy eur. "Výstavba tretieho a štvrtého bloku jadrovej elektrárne je pre vyvolených ľudí perpetuum mobile, je to výrobňa peňazí," myslí si predseda liberálov, podľa ktorého je problémom aj to, že dodávateľov výstavby elektrárne vyšetruje Národná kriminálna agentúra (NAKA). Galek považuje za paradoxné, že spoločnosť Enel, ktorá podľa neho predlžuje výstavbu, poskytuje úver 700 miliónov eur Slovenským elektrárňam. Sulík zároveň zdôraznil, že elektrárne je nutné doprivatizovať. Liberáli vyzvali vládu, aby prijala záväzný a fixný harmonogram financovania aj dostavby elektrárne v Mochovciach, a to bez ďalšieho zaťažovania štátneho rozpočtu. "Súčasne s pevným stanovením sankcií voči spoločnosti, ktorá je za dostavbu zodpovedná, teda voči spoločnosti Enel," doplnil Galek. Podľa neho by tiež mala byť priebežne informovaná NR SR prostredníctvom Hospodárskeho výboru o progrese dostavby.


Francúzsko malo mať tajný krízový scenár, ak by vyhrala Le Penová

Poradcovia premiéra Cazeneuva existenciu plánu popreli.

BRUSEL, PARÍŽ. Špeciálny krízový scenár mali pripravené francúzske úrady v prípade víťazstva kandidátky Národného frontu (FN) Marine Le Penovej v druhom kole prezidentských volieb. Obávali sa totiž násilností a nepokojov zo strany prívržencov krajnej ľavice. Podpredseda FN Louis Aliot označil krízový plán za nepredstaviteľný. O neoficiálnom scenári "na zachovanie občianskeho zmieru" v prípade zvolenia Le Penovej informoval francúzsky týždenník L'Obs odvolávajúci sa na tri zdroje z prostredia "bývalej vlády a štátnych inštitúcií". Podľa týždenníka tajné služby pred druhým kolom volieb informovali vládu, že narastá počet násilností s použitím pyrotechniky, ktorých cieľom bolo "ublížiť poriadkových silám", a že v prípade výhry Le Penovej v druhom kole hrozí prepuknutie násilných nepokojov. Plán vznikol na základe rastúcich preferencií Le Penovej pred druhým kolom volieb. Počítal s rozsiahlymi násilnými demonštráciami, ktoré sa v menšej miere odohrali po ohlásení výsledkov prvého kola. Pri demonštráciách v Paríži vtedy došlo k stretom medzi prívržencami krajnej ľavice a polície, pri ktorých utrpeli zranenia viacerí policajti i demonštranti. "Bol to viacstupňový plán. Prioritou bolo zachovať občiansky zmier pri rešpektovaní ústavných pravidiel," povedal pre týždenník L'Obs nemenovaný muž, ktorý mal byť so zámerom oboznámený. Plán počítal s tým, že premiér Bernard Cazeneuve by v prípade volebného úspechu Le Penovej zostal pri moci až do júnových parlamentných volieb. To by zabránilo zmene na poste ministra vnútra v časoch "krízy" a násilností. Poradcovia Cazeneuva však existenciu plánu popreli. Takýto postup by bol v rozpore s tradíciou, že po zvolení nového prezidenta podá premiér demisiu, ale bol by v súlade s ústavou, informoval francúzsky denník Le Figaro. Premiér by musel obstáť v hlasovaní o vyslovení dôvery v parlamente. Podpredseda Národného frontu Louis Aliot označil plán za nepredstaviteľný. "Bol by to nepriateľský akt voči národnej suverenite," vyhlásil. V druhom kole prezidentských 7. mája napokon s veľkým náskokom nad Le Penovou zvíťazil Emmanuel Macron, ktorý sa už medzičasom chopil prezidentského úradu.


Na boj proti podvodom s eurofondami a DPH sa zriadi Európska prokuratúra

Nezávisle vyšetrovať a trestne stíhať bude skoro na celom území EÚ.

BRATISLAVA. "Európskou odpoveďou na podvody s DPH, s eurofondami a clami je vznik Európskej prokuratúry a hrozba medzinárodného nezávislého vyšetrovania a trestného stíhania," povedal europoslanec József Nagy (Most-Híd), vice-koordinátor Výboru pre právo a občianske slobody Európskeho parlamentu o schválení založenia Európskej prokuratúry v Štrasburgu vo štvrtok. Celkové straty na podvodoch s clami, DPH a eurofondami podľa údajov Európskej komisie. V súčasnosti trestnoprávne konanie môžu začať a vykonávať výlučne orgány členských krajín, aj to len na svojom území. Novovytvorená Európska prokuratúra EPPOL bude nezávisle vyšetrovať a trestne stíhať skoro na celom území EÚ. Predmetom záujmu prokuratúry nemajú byť výlučne eurofondy, ale aj podvody s clami a DPH, ktoré poškodzujú nielen rozpočet EÚ ale aj jednotlivých členských štátov. Páchatelia často unikajú pre nečinnosť domácich orgánov, manévrovaním medzi právnymi systémami členských krajín, ako aj vďaka nedostatku právomocí európskych inštitúcií. "K posilnenej spolupráci sa pripojilo 20 členských štátov, je to obrovský krok v rámci integrácie, porovnateľný so zavedením Eura. Môžeme byť radi, že Slovensko je medzi nimi spolu s Českou republikou, kým Maďarsko a Poľsko nepodporili iniciatívu, čo považujem za ťažko vysvetliteľné. Vidím to ako zlomový bod v rámci európskej integrácie krajín V4 smerom k pomyslenému jadru EU," povedal europoslanec József Nagy za Most-Híd. Celkové straty na podvodoch Európska komisia vyčíslila na 150 miliárd EUR ročne, ale odhady nezávislých expertov hovoria o viac ako 500 miliardách. "Páchatelia často unikajú pre nečinnosť domácich orgánov, manévrovaním medzi právnymi systémami členských krajín, ako aj vďaka nedostatku právomocí európskych inštitúcií OLAF, Eurojust a Europol, ktoré síce majú podnety a poznatky, ale nemajú mandát začať a viesť vyšetrovanie trestných činov. Ďalším prínosom má byť zjednodušenie stíhania v prípade organizovanej medzinárodnej siete, trestnej činnosti, riadenej zo zahraničia alebo pri úteku páchateľov do druhého členského štátu," uzavrel europoslanec József Nagy. Európska prokuratúra EPPOL bude fungovať na dvoch úrovniach: - Ústredný hlavný európsky prokurátor bude zabezpečovať jednotný postup v oblasti vyšetrovania a trestného stíhania v celej EÚ. - Európski delegovaní prokurátori do jednotlivých členských štátov budú zodpovední za každodenné vedenie vyšetrovaní trestných činov. Po ukončení vyšetrovania európsky prokurátor bude zastupovať záujmy EÚ na príslušnom prvostupňovom súde. Európskych prokurátorov budú nominovať členské štáty podobne ako sudcov Európskeho súdu.


Corbyn si môže hlasy Škótskej národnej strany získať iba podporením referenda o nezávislosti

Škótska premiérka by referendum chcela uskutočniť v druhej polovici roku 2020.

LONDÝN. Škótska premiérka Nicola Sturgeonová varovala lídra britskej opozičnej Labouristickej strany Jeremyho Corbyna, aby nežiadal Škótsku národnú stranu (SNP) o podporu v prípadných predčasných voľbách, ak nepodporí uskutočnenie nového referenda o nezávislosť Škótska. Informovala o tom v nedeľu na svojej webovej stránke stanica BBC. Sturgeonová v publicistickej relácii Andrewa Marra na stanici BBC povedala, že je ochotná podporiť výmenu súčasného premiéra Borisa Johnsona a uskutočnenie predčasných volieb. Corbyna však varovala, aby "sa ani neunúval zodvihnúť telefón" s cieľom zavolať jej, ak neakceptuje "právo Škótska rozhodovať o svojej vlastnej budúcnosti". Sturgeonová by referendum chcela uskutočniť v druhej polovici roku 2020. Ešte tento rok sa podľa jej slov bude snažiť získať súhlas britskej vlády s konaním referenda na základe toho istého právneho mechanizmu, ktorý pomohol uskutočniť aj škótske referendum za nezávislosť v roku 2014. Škóti vtedy pomerom hlasov 55 k 45 percentám rozhodli, že aj naďalej zostanú súčasťou Spojeného kráľovstva. Corbyn si podľa svojich slov nemyslí, že nové referendum je dobrý nápad, no nevylúčil túto možnosť. Každoročný zjazd strany SNP sa začal v nedeľu v škótskom meste Aberdeen uvádza BBC a pripomína situáciu v britskej politike v súvislosti s plánovaným odchodom Spojeného kráľovstva z EÚ. Ten sa má uskutočniť 31. októbra. Britský premiér Boris Johnson opakovane vyzval ostatné politické strany, aby podporili konanie predčasných volieb. Lídri opozičných strán chcú však najskôr vylúčiť možnosť brexitu bez dohody a nevedia sa zhodnúť, či sa nové referendum o zotrvaní Británie v EÚ má uskutočniť ešte pred voľbami. Sturgeonová povedala, že v najbližších týždňoch "nič nevylučuje". Voľby by však podľa nej boli najrealistickejším východiskom. V prípade, že by voľby nepriniesli jasného víťaza, SNP podľa premiérky nepodporí vládu konzervatívcov a nie je naklonená ani koalíciám.


Žitňanská je odhodlaná zmeniť pravidlá volieb ústavných sudcov

Ministerku spravodlivosti vyzvali na riešenie súčasného stavu aj opozičné subjekty.

BRATISLAVA. Ministerka spravodlivosti Lucia Žitňanská rešpektuje rozhodnutie prezidenta Andreja Kisku menovať za ústavných sudcov Mojmíra Mamojku, Janu Laššákovu a Miroslava Ďuriša. Zároveň avizuje zmeny. "Tak, ako sa prezident rozhodol rešpektovať vzniknutú situáciu po rozhodnutí Ústavného súdu SR, tak s rešpektom treba prijať aj rozhodnutie prezidenta o ústavných sudcoch. Patová situácia okolo Ústavného súdu je týmto definitívne uzatvorená a ja som pripravená urobiť všetko preto, aby nastávajúce voľby ústavných sudcov v roku 2018 už mohli prebehnúť podľa nových pravidiel kreovania Ústavného súdu," napísala na sociálnej sieti. Na potrebu zmeny zákona, ktorá upraví výber kandidátov na ústavných sudcov, upozornil aj poslanec Ján Budaj z OĽaNO. "V roku 2018 sa má doplniť ďalších deväť ústavných sudcov. Ak to bude bez zmeny zákona, Slovensko bude v riziku, že ÚS bude jednofarebný. Ministerka Žitňanská je tá, na kom v tejto chvíli leží zodpovednosť. Aby prišla so zákonom, ktorý zmení spôsob voľby kandidátov na ústavných sudcov tak, že sa bude voliť kvalifikovanou väčšinou. Takto je to v 90 percentách krajín EÚ," argumentoval Budaj s tým, že na ÚS idú aktuálne aj straníci, a to nemôže tešiť žiadneho demokrata. Líder OĽaNO Igor Matovič zdôraznil, že ústavný súd by mal byť výkladnou skriňou súdnictva. "Preto ma mrzí, keď tam zasadne človek, ktorý sedí v parlamente. Je to politizácia ÚS. Prezident Kiska musí vyvíjať tlak na koalíciu, aby sa zmenil zákon," myslí si. Matovič neverí, že Laššáková bude nezávislou ústavnou sudkyňou, keďže je roky poslankyňou Smeru. "Toto je chyba procesu," dodal. Strana Sloboda a Solidarita rozumie snahe prezidenta neeskalovať napätie v spoločnosti. "Je však otázkou, či sa takáto snaha neprejaví ešte oveľa väčším napätím v budúcnosti," reaguje na jeho utorkové rozhodnutie vymenovať chýbajúcich sudcov Ústavného súdu. Až budúcnosť podľa SaS ukáže, či sú oprávnené obavy, "že vymenovaní ústavní sudcovia naozaj podporia pretváranie Ústavného súdu SR na filiálku Smeru alebo zostanú verní právu a spravodlivosti". Kiska sa rozhodol ukončiť tri roky trvajúci spor s Národnou radou SR, ktorá kandidátov navrhla. Nešlo podľa jeho slov o kompetenčný spor, ale o spor o to, aké poslanie má Ústavný súd vôbec plniť. Vyhlásil, že odmieta vykonať najnovší nález prvého senátu ÚS zo 6. decembra, ktorý hlave štátu prikázal vymenovať troch ústavných sudcov z celkom siedmich zvolených kandidátov. Spor sa napriek tomu rozhodol ukončiť uplatnením svojej výlučnej právomoci.


O KNIHÁCHS knihou po Slovensku za čitateľom

Literárne besedy veľakrát stoja autora čas aj peniaze. Napriek tomu majú zmysel.

Počet domácich titulov každý rok stúpa a s tým prirodzene prichádza snaha autorov zviditeľniť seba aj svoju tvorbu. Spisovatelia si vytvárajú webové stránky, fanúšikovské profily na sociálnych sieťach a za svojimi čitateľmi často cestujú do knižníc či kníhkupectiev. Vynaložené úsilie sa však nemusí vždy rovnať plnej sále nadšených tvárí.   Príležitosť pre nováčikov Väčšina slovenských autorov sa literatúrou neživí, to je známy fakt. Písanie je pre mnohých hobby či splnenie sna. Nováčikovia, ktorých víziou je stať sa profesionálnym spisovateľom, majú pred sebou náročnú úlohu. Predávať toľko kusov kníh, koľko by ich mohlo uživiť. A samozrejme – ostať pri tom všetkom verní svojim umeleckým hodnotám. Jednou z možností, ako podporiť predaj a zároveň si overiť reálnu čitateľskú základňu, je vycestovať na literárnu besedu. Stretnutia s čitateľmi ponúkajú knižnice aj kníhkupectvá po celom Slovensku. Najmä pre začínajúcich autorov je podobná udalosť skvelou príležitosťou. Hoci to veľakrát znamená, že si musia vziať dovolenku v práci, cestovať na druhý koniec krajiny a to všetko za ledva zaplatené náklady. Získanie nových čitateľov alebo podpis pre prvých fanúšikov za to stojí. „Často nás oslovujú samotní autori s požiadavkou prezentovať svoju tvorbu čitateľom našej knižnice, najčastejšie, keď im vyjde nová kniha,“ vysvetľuje Katarína Šušoliaková, riaditeľka Krajskej knižnice v Žiline. „My im radi vyhovieme, keďže propagáciu čítania, literatúry, najmä pôvodnej slovenskej literatúry, považujeme za veľmi dôležitú.“ Pridanou hodnotou takejto besedy je okrem iskrivého prepojenia „spisovateľ čitateľ“ aj zviditeľnenie. Vďaka návšteve autora sa jeho kniha dostáva na viditeľné miesto vo výklade alebo ju organizátori komunikujú vo svojich reklamných materiáloch. „Každej besede robíme rovnakú propagáciu, využívame našu webovú stránku, facebook knižnice, regionálne médiá, elektronickú databázu registrovaných používateľov, ktorým posielame informácie o pripravovaných besedách,“ dodáva Šušoliaková.   Riziková účasť Najmä u začínajúcich autorov je však jedno veľké riziko, a tým je nízka účasť. Dôvodov, prečo v sále veľakrát prevládajú prázdne stoličky, je naozaj mnoho. Svoje skúsenosti s tým majú aj vo Verejnej knižnici Jána Bocatia v Košiciach. „Stačí, že je zlé počasie. Alebo iná nepredvídateľná konštelácia. Príklad z praxe: besedovať k nám do knižnice mala prísť autorka, populárna najmä medzi staršími dámami. Čitateľky sa tešili, jedna z nich zorganizovala klub fanúšičiek. Realita? Prišlo ich päť. Ostatné sa neskôr vyhovárali, že nestihli zájsť ku kaderníčke,“ spomína si riaditeľka knižnice Soňa Jakešová. Podľa jej slov majú besedy pre knižnice zmysel, lebo sú nástrojom na spopularizovanie kníh, čítania a domácich autorov. „Ďalší efekt je sociálny. Na besedách s obľúbeným autorom sa stretávajú ľudia s podobným vkusom a prežívajú spoločný zážitok. V našej knižnici sa priaznivci dobrej literatúry zomkli, čo viedlo k vzniku klubu čitateľov.“ Na rozdiel od kníhkupectiev knižnice nemajú z organizácie besied zisk. Samotné knihy totiž nepredávajú, len požičiavajú. Napriek tomu mnohé z nich autorom časť nákladov uhradia. Pomáhajú im napríklad projekty financované cez Fond na podporu umenia.   Besedy musia aj odmietať S autormi, ktorí plánujú krsty či diskusie, majú bohaté skúsenosti aj v sieti kníhkupectiev Martinus. „V Bratislave robíme najviac besied, približne šesť až deväť do mesiaca. V ostatných mestách sú to maximálne dve besedy mesačne,“ hovorí Jana Šlinská, ktorá má v Martinuse na starosti eventy. Program besied tvoria najmä z aktuálnych knižných noviniek, ktoré chcú v spolupráci s vydavateľstvami predstaviť, a zároveň aj z knižných aj neknižných tém. „Stáva sa, že musíme ponuky aj odmietať, a to najmä z dôvodu vyťaženosti priestoru - to sa týka najmä nášho kníhkupectva na Obchodnej v Bratislave, kde chceme, aby niektoré dni fungovala kaviareň v klasickom kaviarenskom režime.“ Podľa jej slov čitateľov zaujíma, ako vznikajú knihy a chcú vidieť svojich obľúbených autorov a autorky naživo a dozvedieť sa viac o nich a ich práci. Dramaturgiu na literárne besedy robí aj známy popularizátor kníh Dado Nagy, a to v rámci viacerých kultúrnych podujatí. Takisto sa mu mnohokrát ozývajú samotní autori. „Hostí si vyberám podľa jednoduchého kľúča: páči sa mi kniha, chcem sa o nej porozprávať a spoznať jej autora,“ hovorí. „Hlavným kritériom je kvalita a originalita diela. A samozrejme, ak robím prezentácie pre niekoho iného, hrá úlohu aj to, nakoľko daný autor dokáže prilákať divákov. Druhá vec je, že ak má autor úspech, pozývajú ho všade a kladú mu iks rovnakých otázok. Každý autor si uvedomuje, že je to dôležité, ale berie to jeho čas na tvorbu.“ Veľa ponúk, málo času Čím je autor populárnejší, tým viac záujmu oňho organizátori literárnych podujatí prejavujú. Červenáka, Kariku či Homolovú-Tóthovú by aktuálne chcela vidieť v mesačnom programe asi každá knižnica či kníhkupectvo. Ak by však mali „vychytení“ spisovatelia brať každú ponuku, nových kníh by sme sa od nich dočkali len ťažko. Stretávanie s čitateľmi totiž stojí čas. Priznáva to aj Juraj Červenák. „Potreboval by som zázračný portál, ktorým sa zo svojej obývačky jedným krokom premiestnim trebárs do pražského kníhkupectva alebo knižnice v Michalovciach. Neznášam cestovanie, stovky kilometrov v aute a neraz nocovanie v cudzích mestách. Predstava, že by som prijímal všetky pozvania na besedy či do rádií a televízií a bol tak vlastne neustále na cestách, je pre mňa absolútne desivá, hoci stretnutia s čitateľmi milujem.“ Ak sa majú populárni spisovatelia vzdialiť od svojej práce či tvorby na novom diele, zavážia prirodzene aj peniaze. „Svoj čas si vážim, mám ho len jeden a je na mne, ako s ním naložím,“ hovorí Peter Petko Opet, hudobník a autor obľúbených kníh pre tínedžerov. „Preto sa mi zdá normálne, keď chce odo mňa niekto výkon na besede, že ponúkne aspoň symbolický honorár na pokrytie cestovných nákladov a základných potrieb, ako je napríklad jedlo. Zároveň som si vedomý finančnej situácie v knižniciach a celkovo v tomto knižnom biznise, takže určite nemám žiadne prehnané nároky.“ Ako sám hovorí, takéto besedovanie totiž môže byť nielen impulz, ale aj zábava. Niekedy ho totiž moderátori vyzvú, aby niečo zaspieval a pomedzi otázky pridáva hudobné vsuvky s trúbkou či hrou na didgeridoo.   Verný fanúšik príde Besedy nie sú len povinnou jazdou, ktorá autorom zabezpečí lepšiu propagáciu. Priamy kontakt s fanúšikom z mäsa a kostí býva návykový. Na rozdiel od virtuálnej pochvaly cez diskusné fóra alebo recenzné portály je spokojný čitateľ na besede skutočný. Rovnako ako autor, ktorý si musí zariadiť svoj čas, aj takýto čitateľ uteká skôr z práce a uprednostní stretnutie s obľúbeným spisovateľom pred oddychom či stretnutím s rodinou a priateľmi. Mnohokrát si vystojí rad, len pre venovanie. Alebo sa príde pozdraviť. Takýto čitateľ nemá z návštevy besedy žiadnu hmatateľnú výhodu. Robí to len preto, lebo sa mu autorova kniha páči.


Škriniar odohral výborný zápas, Inter vyhral 3:0

Ligová premiéra slovenskému stopérovi vyšla.

RÍM. Futbalisti Interu Miláno zvíťazili nad hráčmi Fiorentiny 3:0 v stretnutí 1. kola nového ročníka najvyššej talianskej futbalovej súťaže Serie A. Dva razy sa presadil útočník Mauro Icardi, tretí gól pridal Ivan Perišič. Slovenský obranca Milan Škriniar zažil v spomenutom zápase svoju ligovú premiéru v drese Interu, 22-ročný rodák zo Žiaru nad Hronom nastúpil v základnej zostave v stopérskej dvojici vedľa Brazílčana Mirandu a odohral celé stretnutie. Hráči AS Rím uspeli na trávniku Atalanty Bergamo tesne 1:0. Duel rozhodla v 31. min nová posila úradujúceho vicemajstra Srb Aleksandar Kolarov, ktorý loptu poslal z priameho kopu prízemnou strelou popod múr domácich do pravého dolného rohu bránky. V drese tímu z hlavného mesta Talianska sa nepredstavil Norbert Gyömbér, ktorý nefiguroval v zápise o stretnutí. Prekvapením je domáca bezgólová remíza favorizovaného Lazia Rím s nováčikom - klubom SPAL Ferrara. Atalanta - AS Rím 0:1 (0:1)Gól: 31. KolarovBologna - FC Turín 1:1 (1:1)Góly: 27. Di Francesco - 34. LjajičCrotone - AC Miláno 0:3 (0:3)Góly: 6. Kessié (z pok. kopu), 18. Cutrone, 24. Suso, ČK: 5. Ceccherini (Crotone)Inter Miláno - Fiorentina 3:0 (2:0)Góly: 6. a 15. Icardi (prvý z pok. kopu), 79. PerišičMilan Škriniar (Inter) odohral celý zápasLazio Rím - SPAL Ferrara 0:0Sampdoria Janov - Benevento 2:1 (1:1)Góly: 39. a 54. Quagliarella - 15. CicirettiSassuolo - FC Janov 0:0Udinese - Chievo Verona 1:2 (1:1)Góly: 37. Théréau - 15. Inglese, 54. Birsa


STĹPČEK JAKUBA FILALen blázni môžu za Saganom vidieť sprisahanie proti národu

Vylúčenie Petra Sagana je smola, ale aj bez neho sú dôvody na hrdosť aj verejné pobúrenie.

Stalo sa pre mnohých nemysliteľné. Petra Sagana vylúčili z Tour de France. Väčšina sa najviac tešila na tých odhadom 1500 metrov, asi dve minúty vzrušenia a akejsi hrdosti, ktoré mal Sagan dopriavať Slovákom najbližšie tri týždne. Samotná strata tohto zážitku pochopiteľne mnohých nasrdila. Ale v tom momente prirodzenej vášne, fanúšik nerád počuje argumenty, že sa naozaj nestalo nič vážne, lebo Sagan je zdravý a jeho kariéra sa zďaleka nekončí. Len blázni (a niektorí predsedovia politických strán) za tým môžu vidieť sprisahanie proti národu. Prípadné otvorené listy premiéra alebo predsedu parlamentu budú len parazitovaním na fanúšikovskej vášni. Aj bez Sagana sú na Slovensku stále dôvody na oboje, hrdosť aj verejné pobúrenie. Hrdosť na športovcov, ale najmä na úspešné príbehy študentov, na odvahu tých, ktorí poukazujú na zlyhania mocných, zamestnancov bojujúcich za svoje práva a na to, že napriek zintenzívňujúcim sa snahám podkopať demokratické zriadenie, stále ním sme. Nemalo by preto verejné pobúrenie skôr než k Saganovmu vylúčeniu smerovať proti mrhaniu verejnými zdrojmi, premiérovi žijúcemu v dome Bašternáka, proti jeho obchodovaniu s ministrom vnútra, krádežiam munície z vojenských skladov alebo neschopnosti zaraziť proruské polovojenské jednotky v našich lesoch? Lebo to sú problémy, ktoré skutočne ohrozujú našu krajinu.


Heslá a odtlačky rýchlo nahradí snímanie tváre

Pozriete sa na kameru a okamžite máte prístup k mobilu, tabletu a počítaču.

SAN FRANCISCO, BRATISLAVA. Heslá a snímanie odtlačkov prstov ustúpia v dohľadnej dobe rozoznávaniu tvárí. Stačí aby ste sa ocitli pred kamerou a zariadenie vás okamžite spozná. Qualcomm dal novej technológii názov Spectra Imaging Systems. Spolieha sa pritom na snímací kamerový systém, ktorý okrem štandardného obrazu dokáže plasticky nasnímať i hĺbku scény pred sebou. Znamená to, že tvár nie je iba plochým obrázkom, ale priestorovým objektom. Technológia sa stane súčasťou mobilných procesorov Snapdragon, aby si našla cestu nielen do sveta mobilov a tabletov, ale aj ostatných zariadení v domácnosti. Príkladom sú hlasoví asistenti, ktorí vďaka biometrii budú môcť personalizovať služby pre členov domácností, ale aj otvoriť im prístup vždy do ich vlastného súkromia. Analytici sú podľa magazínu Fox Business presvedčení o tom, že nástup bude rýchly a ľudia pohodlie ocenia. Doterajšie systémy boli určené pre dohľadové kamerové systémy. Tie majú vždy vo výhľade dav ľudí, snímajú ich na väčšiu vzdialenosť a digitalizované tváre porovnávajú s obrovskými databázami dát. Pri nových zariadeniach je to však iné. Tvár je iba jedna, alebo zopár, vždy sú v tesnej blízkosti kamery a systém nemusí analyzovať komu patrí, ale iba overiť či zodpovedá prístupu. Navyše, technológia nie je náročná na výkon čipov, ani na rýchly prístup k objemným databázam. Qualcomm nie je jedinou firmou, ktorá o novom prístupe hovorí. V posledných týždňoch rezonujú podobné informácie aj zo strany firmy Apple, ktorá pripravuje novinky pre trh. S biometriou tváre dlhšiu dobu pracuje i Samsung, dokonca je súčasťou mobilného systému Android.


Nepodporujeme Taliban, reagovala Moskva na CNN

Členovia Talibanu sa na videách chvália, že majú zbrane od ruskej vlády.

MOSKVA. Obvinenia zo strany niektorých západných médií o údajnej ruskej podpore militantov afganského hnutia Taliban sú neopodstatnené, reagovalo v stredu ruské ministerstvo zahraničných vecí. Televízia CNN odvysielala dva videozáznamy, na ktorých dve samostatné skupiny Talibanu, jedna na severe, druhá na západe, ukazujú zbrane a tvrdia, že pochádzajú od ruských vládnych zdrojov. Ide o ostreľovačské pušky, varianty útočných pušiek typu Kalašnikov a ťažké guľomety. Podľa expertov ale nie je možné identifikovať ich pôvod, uviedla CNN. "Videozáznam zobrazujúci staré strelné zbrane, pričom nie je možné zistiť ich pôvod, sa sotva môže brať vážne. Nemajú pečať výrobcu a sériové čísla sú vymazané. Okrem toho ide o štandardné zbrane," uviedol ruský rezort diplomacie, ktorý citovala agentúra TASS. "Ako vieme, takéto vzorky boli vyrobené nielen v Rusku, ale aj v iných krajinách, najmä vo východnej Európe, odkiaľ ich Američania dovážajú do Afganistanu v masovom meradle od začiatku roku 2000," pokračovalo ministerstvo. Rezort pripomenul, že Taliban použil pri nedávnom útoku na základňu afganskej armády v provincii Helmand americké obrnené vozidlá. "Aké závery možno vyvodiť na základe týchto informácií pomocou logiky CNN?" pýtalo sa ruské ministerstvo a konštatovalo, že "v súčasnosti ani afganské úrady, ani velenie kontingentov USA a NATO v Afganistane neposkytli dôkazy potvrdzujúce tieto špekulácie". "Opäť zdôrazňujeme: Rusko nepodporuje hnutie Taliban a kontakty s Talibanom sa udržiavajú výhradne s cieľom zaistiť bezpečnosť ruských občanov v Afganistane a s cieľom motivovať túto skupinu, aby sa pripojila k procesu národného zmierenia," dodalo ruské ministerstvo zahraničných vecí. Američania už v apríli tvrdili, že Rusko poskytuje zbrane Talibanu. Povedal to aj hlavný americký veliteľ v Afganistane generál John Nicholson, hoci podrobnosti neposkytol. Nemenovaný predstaviteľ americkej armády, odvolávajúc sa na spravodajské informácie, novinárom povedal, že Rusko dodáva Talibanu guľomety a iné stredne ťažké zbrane. Taliban podľa neho používa tieto zbrane v provinciách Helmand, Kandahár, Uruzgán.


Novým šéfom nábytkárskej firmy IKEA bude Jesper Brodin

ŠTOKHOLM. Švédska nábytkárska firma IKEA bude mať od septembra nového šéfa. Ako dnes spoločnosť oznámila, Petra Agnefjälla nahradí vo funkcii Jesper Brodin. Brodin (48) v súčasnosti pôsobí v pozícii šéfa IKEA Sweden, z ktorého na post výkonného riaditeľa celej spoločnosti postúpil v roku 2013 aj jeho predchodca Agnefjäll. Do funkcie výkonného riaditeľa nastúpi Brodin 1. septembra. Presunie sa tak do holandského mesta Leiden, kde sa nachádza ústredie nábytkárskej spoločnosti. Budúci šéf má vo firme 22-ročné skúsenosti. V minulosti pracoval ako šéf nákupu v Pakistane a neskôr pre celý región Juhovýchodnej Ázie. V roku 2000 pracoval ako asistent zakladateľa spoločnosti Ingvara Kamprada.


Turecko prestalo plniť časť dohody o migrantoch

Turecký šéf zahraničia pohrozil úplným vypovedaním dohody.

VIEDEŇ. Turecko v súčasnosti neplánuje spätne prijímať žiadnych ďalších migrantov z Grécka, ako sa zaviazalo v príslušnej dohode s Úniou. Vyplýva to zo stredajšieho vyjadrenia tureckého ministra zahraničných vecí Mevlüta Čavušogla pre turecký televízny kanál 24 TV, ktoré citovali vo štvrtok viaceré elektronické médiá. Popri oznámení uvedeného kroku Čavušoglu pohrozil aj úplným vypovedaním dohody s Úniou, k čomu podľa neho môže Ankara kedykoľvek jednostranne prikročiť. "Odteraz môžeme hovoriť: Neplníme to a už to neplatí," citovala slová ministra rakúska stanica ORF. Čavušoglu v uvedenom vyjadrení vyčítal Európskej únii, že nerealizuje sľubované uvoľnenie vízového režimu s Tureckom, čo Ankara považuje za "nutnosť". ORF v tejto súvislosti pripomenula, že Turecko v poslednom období opakovane pohrozilo vypovedaním dohody o migrantoch. Minister pre európske záležitosti Ömer Čelik v stredajšom rozhovore pre agentúru Reuters uviedol, že je načase túto dohodu prehodnotiť. Najnovší krok prichádza v čase zvýšeného napätia medzi Tureckom a viacerými členskými štátmi Únie. Spory medzi Ankarou a Úniou eskalovali po viacerých zákazoch vystúpenia tureckých politikov na politických zhromaždeniach tureckých komunít v Nemecku a Holandsku. Európska únia plánuje naďalej napĺňať migračnú dohodu, vyhlásil to hovorca Európskej komisie (EK) Margaritis Schinas. Zareagoval tým na otázku, ako sa Únia zachová po tureckom odmietnutí. "Naďalej sme odhodlaní plniť dohodu medzi Úniou a Tureckom," skonštatoval Schinas. Dodal, že táto dohoda je založená na vzájomnej dôvere a na jej napĺňaní. "Očakávame, že obe strany budú plniť svoje záväzky, pretože je to v obojstrannom záujme, a aj v záujme utečencov," vysvetlil hovorca eurokomisie. Dohoda medzi EÚ a Tureckom z marca 2016 predpokladá, že Ankara prijme naspäť všetkých nelegálnych migrantov, ktorí sa doplavili z Turecka na grécke ostrovy. Za každého takto vráteného Sýrčana má EÚ prijať priamo z Turecka iného sýrskeho utečenca. Do konca roka 2016 bolo presunutých z Grécka naspäť do Turecka približne 1200 migrantov.


Slovensko stratilo prístup k svetovej vede

Stratili sme prístup

Rozhovor s Celecom

Blackout našej vedy

Komentár

Naša veda chradne

Bez prístupu do vedeckých databáz študenti nemôžu dokončiť dizertačné a diplomové práce.

BRATISLAVA. Slovenskí vedci sa od prvého januára nedostanú k zahraničným vedeckým článkom. Stratili prístup do najväčšej európskej databázy vedeckej literatúry Elsevier pre dlh, ktorý u jej prevádzkovateľa zanechalo Centrum vedecko-technických informácií (CVTI). Organizácia spadajúca pod ministerstvo školstva Elsevieru neuhradila predplatné za celý uplynulý rok. Bez prístupu do vedeckých databáz študenti nemôžu dokončiť dizertačné a diplomové práce, vedci zas nemajú prehľad o najnovších vedeckých poznatkoch, ktoré sú kľúčové pre ich výskum. Komplikuje sa aj hodnotenie výkonu slovenských vedcov a vysokých škôl. "Je to veľký problém, pretože prístup k informáciám je kľúčová vec. Vo vede nič dôležitejšie neexistuje... Nemáme prístup asi k tretine všetkých vedeckých časopisov ani do databázy Scopus," povedal pre SME molekulárny biológ z Lekárskej fakulty Univerzity Komenského Peter Celec. Elsevier napriek dlhu poskytoval databázy Scopus, ScienceDirect a Reaxys slovenským akademikom celý uplynulý rok zadarmo. „Bohužiaľ, 20. decembra 2016 sme boli informovaní že CVTI nemôže zaplatiť za prístup do databáz ani uzavrieť novú zmluvu, pretože sa pod ňu ministerstvo nepodpíše,“ uviedla manažérka Elsevieru pre strednú Európu Anita Cseplész. Problémy hrozia slovenským vedcom aj pri prístupe k ďalším kľúčovým databázam. Andrea Settey Hajdúchová zo Slovenskej technickej univerzity (STU) v Bratislave upozorňuje, že pre nedoplatok môžu akademici prísť aj o prístup do databázy Web of Science. „Tento problém pretrváva už od minulého roka, keď bola vypnutá databáza vedeckej literatúry z oblasti elektrotechniky, informatiky a priemyselných technológií,“ povedala Hajdúchová. STU si prístup do užšej verzie uhradila z vlastných zdrojov, aby mohli študenti dokončiť svoje diplomové, dizertačné a habilitačné práce. Prístupy do vedeckých databáz Slovensko dlhodobo hradí peniazmi zo štrukturálnych fondov Európskej únie, ročne išlo o niekoľko miliónovú sumu. Od decembra 2008 do mája 2015 na prístup k elektronickým informačným zdrojom Európa Slovensku prispela takmer dvadsiatimi miliónmi eur. Projekt sa skončil a v priebehu celého roka 2016 sa nedokončil nijaký nový, ktorý by ho nahradil. Ministerstvo školstva tvrdí, že nový národný projekt nevznikol, pretože „sa riešili technicko-administratívne záležitosti s Európskou komisiou“. O aké záležitosti išlo, už vo svojej reakcii nepriblížili. V stanovisku zároveň tlačový odbor tvrdí, že riešenie vstupov do vedeckých databáz má na starosti výlučne CVTI. Projekty na čerpanie eurofondov však bežne zastrešujú ministerstvá, ktoré fungujú ako riadiace orgány svojich operačných programov. „Riadiacim orgánom operačného programu Výskum a inovácie je ministerstvo,“ hovorí Ingrid Ludviková z tlačového oddelenia Zastúpenie Európskej komisie na Slovensku. Ludviková zároveň tvrdí, že peniaze zo štrukturálnych a investičných fondov sú k dispozícii. Napriek tomu namiesto predplatného dostali akademici v pondelok od CVTI stanovisko, v ktorom generálny riaditeľ Ján Turňa označuje pozastavenie prístupu do databáz za dočasné. „K podobným rozhodnutiam a následným odpojeniam prístupov môže dôjsť aj v prípade ostatných elektronických informačných zdrojov,“ napísal Turňa v liste rektorom. Na neudržateľné financovanie vstupov do databáz už od roku 2013 opakovane upozorňuje Slovenská rektorská konferencia. Prezident konferencie Rudolf Kropil tvrdí, že peniaze zo štátneho rozpočtu a dlhodobú garanciu prístupu k informačným zdrojom žiadali oficiálnymi listami aj pri diskusii s predstaviteľmi rezortu. List adresovali aj súčasnému ministrovi Petrovi Plavčanovi. Ministerstvo aj CVTI sa zaviazali, že situáciu budú okamžite riešiť. Konkrétnemu termínu sa však v stanoviskách vyhýbajú. „Je to nepríjemné, samozrejme, prístup do databáz je pre tvorivých pracovníkov zásadne dôležitý. Môžem povedať, že minister školstva Plavčan operatívne pristúpil k riešeniu vzniknutej situácie a možno predpokladať, že prístup bude obnovený už na budúci týždeň,“ povedal prorektor Univerzity Komenského Peter Moczo.


Mladomanželia môžu po novom žiadať o podporu pri obstaraní bývania

Prezident novelu z dielne Mostu-Híd podpísal.

BRATISLAVA. Mladé začínajúce rodiny sa budú môcť uchádzať o štátnu podporu pri obstaraní bývania. Úver má byť pre ne poskytnutý s tým zvýhodnením, že prvých 15-tisíc eur z úveru bude poskytnutých s výhodnejšou úrokovou sadzbou. Prezident Andrej Kiska podpísal novelu zákona o Štátnom fonde rozvoja bývania z dielne koaličného Mosta-Híd. Novela má začať platiť od 1. júla tohto roka. Zvýhodnenie sa má týkať mladých manželov do 35 rokov, ktorí uzavreli manželstvo najviac 12 mesiacov pred podaním žiadosti o poskytnutie podpory určenej na obstaranie aj staršieho bytu v bytovom dome alebo v rodinnom dome. Úver má byť poskytnutý za štandardných podmienok ako v prípade manželov, avšak s tým, že prvých 15-tisíc eur z úveru bude poskytnutých s výhodnejšou úrokovou sadzbou. "Na základe tejto zmeny zákona tak mladomanželia budú môcť dostať úver vo výške 15-tiísc eur na 15 rokov s ročnou úrokovou sadzbou vo výške jedno percento fixovanou počas celej doby úveru," konštatovali predkladatelia. Pri narodení dieťaťa by zároveň malo byť možné odpustiť 2000 eur z výšky istiny úveru, pričom suma odpustenej časti úveru nemôže presiahnuť 6000 eur. Mladomanželom bude môcť byť poskytnutý aj zvýhodnený úver na stavebnú úpravu staršieho bytu v bytovom dome alebo rodinnom dome. Pomôcť by to malo kvalite bývania. "Na takýto účel bude možné poskytnúť zvýhodnený úver, pričom prvých 15-tisíc eur z maximálnej výšky 30-tisíc eur možno poskytnúť s výhodnejšou úrokovou sadzbou," avizovali poslanci. Cieľom návrhu zákona je zaviesť výraznejšiu podporu pre mladé začínajúce rodiny, ktoré nie sú natoľko solventné, aby si mohli dovoliť obstarať nové bývanie. "Obstaranie staršieho bytu môže byť riešením pre mladomanželov a súčasne môže podporiť rozvoj vo vidieckych lokalitách," argumentovali predkladatelia s tým, že cieľom návrhu je aj podpora obnovy bytového fondu na celom Slovensku.